J E G Y Z Ő K Ö N Y V

**Készült:** a Hajdú-Bihar Megyei Önkormányzat Közgyűlésének 2016. október 28-án 9.00 órakor kezdődő nyilvános üléséről, Tépe település Közösségi Házában (Tépe, Rákóczi u. 2.) Jelen van 23 fő közgyűlési tag a jegyzőkönyvhöz mellékelt jelenléti ív szerint.

|  |  |  |  |
| --- | --- | --- | --- |
|  | **Közgyűlési névsor:**  **Képviselő** | **Jelenlét** | **Képviselőcsoport** |
|  | Antal Szabolcs | igen | FIDESZ-KDNP |
|  | Bernáth László | igen | FIDESZ-KDNP |
|  | Bíró László | igen | JOBBIK |
|  | Bódi Judit | igen | MSZP |
|  | Buczkó József | nem | FIDESZ-KDNP |
|  | Bulcsu László | igen | FIDESZ-KDNP |
|  | Dombi Imréné | igen | FIDESZ-KDNP |
|  | Demeter Pál | igen | JOBBIK |
|  | Gál László Csaba | igen | JOBBIK |
|  | Gyula Ferencné | igen | MSZP |
|  | Kiss Attila | igen | FIDESZ-KDNP |
|  | Kocsis Róbert | igen | FIDESZ-KDNP |
|  | Koroknai Imre | igen | FIDESZ-KDNP |
|  | Kovács Zoltán | igen | FIDESZ-KDNP |
|  | Ménes Andrea | igen | FIDESZ-KDNP |
|  | Mohácsi László | igen | JOBBIK |
|  | Nagy Zsolt | igen | MSZP |
|  | Pajna Zoltán | igen | FIDESZ-KDNP |
|  | Rigán István | igen | JOBBIK |
|  | Simon Zoltán | igen | FIDESZ-KDNP |
|  | Tasi Sándor | igen | FIDESZ-KDNP |
|  | Timár Zoltán | igen | FIDESZ-KDNP |
|  | Tóth József | igen | DK |
|  | Vértesi István | igen | JOBBIK |

**Sanyó Georgina**

Reményik Sándor: Eredj, ha tudsz! című versét adja elő.

**Balogh András, Tépe polgármestere**

Köszönti a jelenlévőket, külön köszönti Tasó László államtitkárt és dr. Vitányi István országgyűlési képviselőt. Nagy öröm számukra, hogy a közgyűlés a településükön tartja munka ülését, bízik abban, hogy hasznos tapasztalatokat szereznek a mai nap folyamán a jelen lévők.

**Pajna Zoltán**

Köszönti a jelen lévőket, megköszöni a lehetőséget, hogy betekintést nyerhetnek a település életébe. Megállapítja, hogy a Hajdú-Bihar Megyei Önkormányzat Közgyűlése határozatképes, mert a 24 megyei közgyűlési tagból 22 tag van jelen. Az ülést megnyitja.

**Szavazásra teszi fel a lejárt határidejű határozatok végrehajtásáról szóló jelentést, melyet a közgyűlés 22 igen, 0 nem szavazattal, 0 tartózkodás mellett elfogadva a következő határozatot hozza:**

**109/2016. (X. 28.) MÖK határozat**

A közgyűlés a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 17. § (1) bekezdése alapján a következő lejárt határidejű határozatok végrehajtásáról szóló jelentést elfogadja:

81/2016. (IX. 16.) MÖK határozat, 83/2016. (IX. 16.) MÖK határozat, 85/2016. (IX. 16.) MÖK határozat, 88/2016. (IX. 16.) MÖK határozat, 90/2016. (IX. 16.) MÖK határozat, 91/2016.   
(IX. 16.) MÖK határozat, 92/2016. (IX. 16.) MÖK határozat, 93/2016. (IX. 16.) MÖK határozat, 94/2016. (IX. 16.) MÖK határozat, 95/2016. (IX. 16.) MÖK határozat, 96/2016. (IX. 16.) MÖK határozat, 97/2016. (IX. 16.) MÖK határozat, 98/2016. (IX. 16.) MÖK határozat, 99/2016. (IX. 16.) MÖK határozat, 100/2016. (IX. 16.) MÖK határozat, 101/2016. (IX. 16.) MÖK határozat, 102/2016. (IX. 16.) MÖK határozat, 103/2016. (IX. 16.) MÖK határozat, 104/2016. (IX. 16.) MÖK határozat, 105/2016. (IX. 16.) MÖK határozat, 106/2016. (IX. 16.) MÖK határozat, 107/2016. (IX. 16.) MÖK határozat.

**Szavazásra teszi fel az ülnöki megbízatás (Kerek Imréné) megszűnéséről szóló határozati javaslatot, melyet a közgyűlés 22 igen, 0 nem szavazattal, 0 tartózkodás mellett elfogadva a következő határozatot hozza:**

**110/2016. (X. 28.) MÖK határozat**

A Hajdú-Bihar Megyei Önkormányzat Közgyűlése a bírák jogállásáról és javadalmazásáról szóló 2011. évi CLXII. törvény 220. § (6) bekezdésében biztosított jogkörében eljárva

1./ Kerek Imréné (4031 Debrecen, Trombitás u. 13. 1/a.) bírósági ülnöki megbízatásának megszűnését a 70. év betöltése miatt – 2016. november 24-ei hatállyal – megállapítja.

2./A közgyűlés köszönetét fejezi ki az ülnöki feladatok ellátásáért.

3./A közgyűlés felkéri elnökét, hogy a határozatot a Közigazgatási és Munkaügyi Bíróság elnökének, valamint Kerek Imréné ülnöknek küldje meg.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2016. november 15.

**Pajna Zoltán**

Javasolja a napirend elfogadását. Megállapítja, hogy a napirendhez hozzászólás, javaslat nincs.

**Szavazásra teszi fel a napirendet, melyet a közgyűlés 22 igen, 0 nem szavazattal, 0 tartózkodás mellett elfogadva a következő határozatot hozza:**

**111/2016. (X. 28.) MÖK határozat**

A Hajdú-Bihar Megyei Önkormányzat Közgyűlése a 2016. október 28-ai munka ülése napirendjét a következők szerint fogadja el:

1. Tájékoztató a közlekedésfejlesztés aktuális helyzetéről Hajdú-Bihar megyében
2. Tájékoztató a megye mezőgazdaságának helyzetéről
3. A Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet módosítása
4. A Hajdú-Bihar Megyei Fejlesztési Ügynökség Nonprofit Kft. Szervezeti és Működési Szabályzatának elfogadása
5. A hazai decentralizált forrásokra kötött támogatási szerződések lezárása
6. A *„*Hajdú-Bihar megyei foglalkoztatási megállapodás, foglalkoztatási-gazdaságfejlesztési együttműködés*”* című projekt konzorciumi megállapodásának módosítása

**Különfélék**

1. ***napirendi pont***

„Tájékoztató a közlekedésfejlesztés aktuális helyzetéről Hajdú-Bihar megyében”

**Pajna Zoltán**

Felkéri Tasó László közlekedéspolitikáért felelős államtitkárt, tájékoztassa a közgyűlést az elmúlt egy évben történt változásokról.

**Tasó László államtitkár**

A rendelkezésre álló források sajnos mindig kevesebbek, mint a felmerülő igények, éppen ezért azokat nagy körültekintéssel kell felhasználni. Az elkövetkező időszakban a megyében jelentős fejlesztések várhatóak mind a közút, mind a vasút vonatkozásában. A 04-es választókerületben jelentős nagyságú autópálya szakasz fog megépülni. Régóta igény, hogy megépüljön az M35-ös folytatása és ez jelentős mértékben tehermentesíti majd Püspökladányt is. Tavasszal komplex útfelújítási munkálatok kezdődnek a megyében. A térképen láthatóak a 2014/15-ben megvalósult felújítási munkák, a ROP program keretében megvalósult fejlesztések, a 2016-ban megvalósuló megyei komplex útfelújítási munkák, a 2017-ben tervezett TOP beavatkozások. Ezek közül kiemeli az M35-ös folytatását, az M4-es határig történő kiépítését. Befejeződött a Létavértesig vezető út felújítása, hamarosan befejeződik a 4-es főút (14 km-es szakasz) felújítása, és elkezdődik a 427-es út felújítása is. A vízi közlekedésben a megye nem érintett, azonban javasolni fogja a Civaqua program megvizsgálását.

**9.23-kor megérkezik Tóth József.**

A légi közlekedéssel összefüggően viszont a napokban került elfogadásra a Debreceni repülőtér fejlesztésére tett javaslatuk, mely szerint több, mint 1,3 Mrd Ft nagyságú fejlesztésre kerül sor, melynek eredményeként 2018-tól nagy gépek is le tudnak majd szállni a repülőtéren, de ezt a kérdést a turizmussal összefüggően kell kezelni. A megye útfejlesztéseivel kapcsolatosan az országgyűlési képviselők egyeztettek a polgármesterekkel és ennek alapján egy rangsort állítottak fel. 2016-ban 3 Mrd Ft-ot tudtak útfelújításra fordítani. Ebből 24 km-nyi útszakasz került felújításra. 2017-ben 100 Mrd Ft-t terveznek hasonló célokra, melyből kb. 35 km-nyi út felújítását szeretnék megvalósítani.

A TOP források igénybe vételével tudnak segíteni a kistérségek útjainak a korszerűsítésében. Terveik között szerepel a 3323-as (Balmazújváros-Hajdúnánás), a 4904-es (Nyíradony-Nyírábrány), a 4213-as (Biharnagybajom-Berettyóújfalu), a 4211-es (Szerep-Sárrétudvari), a 4213-as (Biharnagybajom-Berettyóújfalu), a 4212-es (Püspökladány-Szeghalom), a 4806-os (Vámospércs-Létavértes), valamint a 4213-as (Biharnagybajom-Berettyóújfalu) utak korszerűsítése. A közútkezelő forrásaiból hamarosan indul annak a szakasznak is a felújítása, mely Balmazújváros felől halad az autópálya irányába, valamint megépül a Hajdúdorogi körforgalom, illetve a Nyíracsád-Nyírábrány közötti szakasz. Ez utóbbihoz TOP keretből és a közútkezelő forrásaiból is tudnak forrást biztosítani. A 42-es út is hamarosan befejeződik, az M4-es Berettyóújfalutól a határig történő felújítása pedig várhatóan 2019 végére fejeződik be. A 100 Mrd Ft-os program keretében megújul a TOP-ból kimaradt Vámospércs-Bagamér közötti szakasz, a Nyíradony-megyehatár közötti szakasz, a TOP-ból kimaradt 42-es számú főút és Sárrétudvari közötti szakasz, a Tiszacsege-Balmazújváros közötti szakasz, a Nyírmártonfalva-Nyíracsád közötti szakasz, valamint a Püspökladány-Nádudvar közötti szakasz. A közútkezelő kátyúzásra ebben az évben kb. 8 Mrd Ft-ot fordított, a jövő évben ezt a keretet 12 Mrd Ft-ra szeretnék emelni. Szeretnék azt elérni, hogy a kormány több forrást biztosítson az önkormányzati belterületi utak karbantartására, hiszen 130 ezer km-nyi út kezeléséről van szó, de jelenleg sajnos még nincs meg az ilyen jellegű igényüknek a jogi háttere. A vasúti fejlesztések is fontosak, hamarosan a rekonstrukciós fejlesztések eredményeként bizonyos szakaszokon 160 km/óra sebességre tudják emelni a sebességet. Ahhoz, hogy Debrecen-Budapest között 160km/óra sebességgel tudjanak a vonatok közlekedni, a biztosító berendezések mellett egyéb feltételeket is biztosítani szükséges. Bízik abban, hogy a ciklus végére minden feltétel adott lesz. A 100-as vasútvonal fejlesztése várhatóan Apafáig fog tartani. Megkezdődik a Püspökladány-Biharkeresztes, valamint a Püspökladány-Debrecen közötti vonal villamosítása, mely igen nagy jelentőséggel fog bírni, hiszen jelentősen csökkenni fog a villamosítás miatt a vonal működtetése. A Debreceni főpályaudvar átépítésével 50 csomópont átépítésére is sor kerül, ezért is nehéz megszervezni azt, hogy Debrecen megfelelő módon legyen majd megközelíthető. A tapasztalataik szerint ahol egy állami beruházás elkezdődik, ott mindig szükség van más források bevonására is. (pl. Bocskaikerti beruházás) Megemlíti, hogy szükséges a gördülő állomány fejlesztése is. A későbbiekben Debrecen a buszgyártás központja lehet, így a közlekedés a járművek által is korszerűbb lesz. Nagy kihívás a közlekedést összehangolni, hiszen adott szakaszokon eltérőek az adottságok és ezért is nehéz a közösségi közlekedés fejlesztésére álló forrásokat jól felhasználni. EU-s forrásokból egyre kevesebb fordítható a közlekedés fejlesztésére, ezért fontos, hogy a magyar gazdaság fejlődjön és ebben a közlekedés az egyik húzó ágazat. Ezért is fordulhat az elő, hogy egy országos fejlesztés érdekében egy-egy térségi fejlesztés háttérbe szorul. A gyorsforgalmi utak tekintetében jelenleg az ország nem éri el az EU-s átlagot, azonban 2020-ra a fejlesztések révén ezt az átlagot várhatóan meg is fogják haladni az újabb 940 km-nyi gyorsforgalmi út megépítésével. Valamennyi út javítását nem tudják elvégezni, így marad rossz út és kimondottan rossz állapotú út is, de mindig azt kell szem előtt tartaniuk, hogy a korábbihoz képest milyen előbbre lépést tettek. A kerékpárutak fejlesztéseként megépül a Tépét Berettyóújfaluval összekötő szakasz, így Debrecentől Nagyváradig, Debrecenből Nyírbátorig vagy Debrecenből Hortobágyig is el lehet jutni kerékpárral. Viszont azt sem hagyhatják figyelmen kívül, hogy a kerékpárutak fejlesztése hatással van a közösségi közlekedésre, hiszen ez által a közösségi közlekedést kevesebben veszik igénybe és ez egy újabb finanszírozási kérdést vet fel. Az autópálya megépítése várhatóan az egész térség lehetőségeit át fogja rajzolni. Jó úton haladnak és arra törekednek, hogy a megye közút fejlesztése az ország gazdasági fejlődését jól szolgálja.

(Az előadás anyaga a jegyzőkönyv mellékletét képezi.)

**Pajna Zoltán**

Az ország nyugati részének fejlesztése után végre elmondhatják, hogy a 2014-2020-as időszakban Hajdú-Bihar megye a legkedvezményezettebb megyék között szerepel. Ebből is látszik, mennyire fontos az, ha van olyan személy a döntés hozók között, aki „tolja a megye szekerét”.

***Kérdések, Hozzászólások***

**Demeter Pál**

A tavalyi évhez hasonlóan, szívesen olvasta volna a megye útjainak állapotáról szóló tájékoztatásról. Nagy előbbre lépés az autópálya építése, valamint a főutak fejlesztése, de a mellékutak állapota is fontos, hiszen a megye vidéki kistelepüléseinek képviselőiként vannak itt és ezek a kistelepülések igen nehezen közelíthetőek meg. Kiemeli az M35-ös-Hajdúnánás közötti szakaszt, mely az ország legrosszabb állapotában lévő útszakasza lett az internetes szavazás alapján. Megemlíti még a Balmazújváros-Hajdúböszörmény, illetve Polgár-Egyek közötti útszakaszokat, melyek állapota szintén nagyon rossz. Az előterjesztés útfelújításokat tartalmazó részében az szerepel, hogy a komplex útfelújítási program keretében a megyében 24,4 km hosszú útszakasz felújítása, a Magyar Közút Nonprofit Zrt. és a Közlekedésfejlesztési Koordinációs Központ között megkötött támogatási szerződések keretében mintegy 23,5 km mellékút felújítása tervezett. Megkérdezi, melyek ezek, mivel az előadásban nem hangzott el.

**Pajna Zoltán**

Most a megye közlekedésfejlesztése van napirenden, nem a megye közútjainak állapota. Erről az elmúlt évben külön napirendi pont keretében kaptak tájékoztatást az ülésen is jelen lévő Szoták Zoltán igazgató úrtól és ha erre igény lesz a jövő évben is, újra napirendjükre tűzhetik. Kéri, hogy most az adott napirendi ponthoz kapcsolódóan tegyenek észrevételeket a közgyűlés tagjai. Tasó László államtitkár felsorolta, melyek voltak, illetve lesznek azok a szakaszok, amelyek korszerűsítését tervezik, de megkéri, ismételje meg azokat.

**Tasó László**

A 24,4 km-es szakasz felújítása a 4-es út 226-os km-étől az elkerülő út széléig tartó felújítását (14 km), a 427-es út közel 3 km-es szakaszát, mely egyébként a mai napon kerül átadásra, valamint a 42-es út 7 km-es szakaszának a korszerűsítését foglalja magába. A mellékutak tekintetében a Balmazújváros-Hajdúnánás közötti szakaszról van szó, melynek egy része TOP-os, másik része a közútkezelő forrásából épül meg. Ide tartozik még a Tiszacsege-Balmazújváros a Biharnagybajom-Berettyóújfalui közötti szakasz egy része, valamint a Püspökladány-Szeghalom, illetve Püspökladány-Nádudvar közötti szakasz első része. Ezeknek az utaknak egy szakasza TOP-os, másik szakasza a 100 Mrd Ft-os program keretében újul meg. Van egy tartalék keret is és amennyiben forrásáll rendelkezésre, ezek is felújításra kerülnek.

**Ménes Andrea**

Több évtizedes problémák oldódnak meg, hiszen 1998-óta most érzi úgy, hogy a kisebb településeket is becsatolják az ország vérkeringésébe. A 48-as út felújítása érdekében 20 évvel ezelőtt szocialista képviselők aláírásokat gyűjtöttek, majd megyei képviselőként megélte azt, hogy a közgyűlés akkori szocialista elnöke a térség fejlesztési programjából ezt kihúzta. Azok számára, akik ezen az úton naponta közlekednek, hatalmas előbbre lépést jelent ennek az útnak a korszerűsítése. Örömmel mondhatja el, hogy Vámospércs minden irányból új utat kap vagy kapott és ez mindenképpen elősegíti majd a gazdaságfejlesztést és a biztonságos közlekedést. Debrecen fejlesztése pedig az egész megyére pozitív hatással van.

**Rigán István**

Ukrán részről egy megkeresés érkezett, miszerint szeretnék felújítani a kombinált fuvarozás vonalát Magyarországon keresztül Wales-ig. 2012-ben még kb. 100 000 kamion haladt át az országon ebben a formában, de miután megszűnt az állami támogatás, a fuvarozást végző cégnek is meg kellett szüntetnie ezt a tevékenységét. Kéri Tasó László közbenjárását annak érdekében, hogy a kormány foglalkozzon a kombinált fuvarozási mód kérdésével. A fuvarozás áttevődött a közútra, megnőtt a kamion forgalom, amely szennyezi a környezetet, tönkre teszik az utakat és baleset veszélyesek. A 42-es út kimondottan veszélyes ebből a szempontból. Tavasszal a megye közbiztonságának helyzetéről szóló beszámoló során megemlítette, hogy több fénysorompó letörését a kamionok okozzák. Örömmel mondhatja el, hogy a rendőrséggel közösen bejárták az érintett helyeket és kamerákat szereltek fel, így ha ezután valaki letöri a sorompót, azt felelősségre tudják vonni.

**Tasó László**

Az árufuvarozás tekintetében az EU-ba történő belépéssel az ország a közúti fuvarozást választotta, a közutak fejlesztése indult el. A Gyurcsány kormány döntése miatt 2009-től 30 éven keresztül kell az országnak törlesztenie azt a kölcsönt, amelyet autópálya építésére vett fel, így a 260 Mrd Ft útdíjból 107 Mrd Ft/év adósság törlesztésére megy el. Ebben az időben tehát a közútfejlesztés volt előtérben, a vasút fejlesztése visszaszorult. Sok év eltelt azóta és a szokások is átrendeződtek, de az EU a közúti fuvarozást támogatja, így a közúti fuvarozással a vasúti nem tud versenyezni. Terveik között szerepel azonban, hogy a gyorsforgalmi utakon korlátozásokat vezessenek be. Fontos számukra, hogy a Törökország felől érkező áruforgalom az országon keresztül haladjon észak felé, hiszen ennek van hozadéka a gazdaság szempontjából. A vasúti fuvarozáson rövid időn belül nem fognak tudni változtatni, de megvizsgálják a kérdést és várják a kedvező lehetőségeket a változtatásra.

**Dr. Vitányi István**

Az országban elsők között Berettyóújfaluban volt RoLa terminál, ahol a kamionokat vasúti szerelvényekre rakodták, de sajnos érdektelenség miatt megszűnt, pedig maga is a vasúti fuvarozást támogatná, hiszen az környezetkímélőbb. Örömmel hallotta a közútfejlesztési terveket és az elhangzott M35-ös és 4-es főút felújítása számokban kifejezve 120 Mrd Ft összegű fejlesztést jelent, míg a vasútvonalak fejlesztése 127 Mrd Ft-ot tesz ki. Ez azt jelenti, hogy a 04-es választókerületben összesen 227 Mrd Ft nagyságú beruházásról van szó. A kisebb utak tekintetében pedig 13,1 km-nyi szakasz felújítására kerül sor 1,258 Mrd Ft összegben. Ahogy elhangzott ebben Biharnagybajomi és Berettyóújfalui térség érintett. Az autópálya átszeli a választókörzetet, így elmondhatja, hogy ezek a fejlesztések mindenképpen erősíteni fogják a bihari térség gazdasági helyzetét és bízik abban, hogy hamarosan érezni fogják ennek jótékony hatását.

**Tóth József**

Az autópálya gazdaságélénkítő szerepe vitathatatlan, a hajdúsági településen élők ezt már érezhetik. Felhívja a figyelmet a Folyás-Újszentmargita közötti szakaszra, melynek állapota nagyon rossz. A településeken belüli utakra is figyelni kell, fontos, hogy az erre fordítható keretet megemeljék, mivel egy-egy megyén belül csupán 3-4 településen van lehetőség korszerűsítésre jelenleg. Megemlíti, hogy a Polgár-Tiszaújváros közötti kerékpárút megvalósítására tíz éve eredménytelenül pályáznak. Véleménye szerint az itt élők rászolgáltak már erre a fejlesztésre.

**Pajna Zoltán**

Elmondhatják, hogy komoly előbbre lépés történt ezen a területen az elmúlt év óta, azonban fontos a mértékletesség. A kerékpárutak fejlesztése szintén fontos és határig vezető autópálya megépítése is.

**Tasó László**

Kéri a jelen lévőket, hogy működjenek együtt annak érdekében, hogy minél több forrás jöjjön a megyébe. A polgármestereket pedig arra kéri, hogy jelezzék, melyek azok az utak, amelyek fejlesztését fontosnak tartják.

**Pajna Zoltán**

Megállapítja, hogy további hozzászólás, javaslat nincs.

**Szavazásra teszi fel a megye közlekedésfejlesztésének aktuális helyzetéről szóló tájékoztató elfogadásáról szóló határozati javaslatot, melyet a közgyűlés 23 igen, 0 nem szavazattal, 0 tartózkodás mellett elfogadva a következő határozatot hozza:**

**112/2016. (X. 28.) MÖK határozat**

A Hajdú-Bihar Megyei Önkormányzat Közgyűlése a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 18. § (1) bekezdés c) pontjára figyelemmel

1./ a közlekedésfejlesztés aktuális megyei helyzetéről szóló tájékoztatót tudomásul veszi.

2./ A közgyűlés felkéri elnökét, hogy határozatáról Tasó Lászlót, a Nemzeti Fejlesztési Minisztérium Közlekedéspolitikáért Felelős Államtitkárát tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2016. november 11.

**Pajna Zoltán**

**Szünetet rendel el.**

**Szünet után a jelen lévő közgyűlési tagok száma: 23 fő**

1. ***napirendi pont***

„Tájékoztató a megye mezőgazdaságának helyzetéről ”

**Pajna Zoltán**

Köszönti Szabó Sándor urat, a Nemzeti Agrárkamara elnökét, egyben felkéri, tegye meg szóbeli kiegészítését.

**Szabó Sándor**

A megyében a termőterület nagysága 537 ezer ha, melyből mezőgazdasági terület 462 ezer ha, ebből a szántó és a gyep gazdálkodás a meghatározó. A megye a mezőgazdaságban előállított bruttó hozzáadott érték abszolút nagysága alapján Bács-Kiskun megyét követve – többnyire második helyen áll a megyék rangsorában. 2015-ben a megye termelte az ország gabonaféléinek 26 %-át, az ipari és takarmánynövények 15 %-át, az élő állat részesedése pedig 25 % volt. A megye növénytermesztésében meghatározó szerepe van a gabona- és iparinövény-termelésnek. Az új támogatási rendszer 2015. évi bevezetése– különös tekintettel a „zöldítésre”-, valamint a felvásárlási árak csökkenése miatt a vetésszerkezet változása figyelhető meg. Fontos tényező a megye csapadék ellátása is. A megyei éves átlag: 500-600 mm, 2016.évi átlag (okt. 24-ig): 633,82 mm. A tavaszi vetések időszakában április hónap volt a legkevésbé csapadékos, átlagosan csupán 13,28 mm eső esett egész hónapban.

Év elején jelentős átnedvesedés (136 000 ha) jellemezte a megyét, valamint közel 30 000 ha volt belvízzel érintett terület. Júliusban: 96,2 mm csapadék esett, az őszi esőzések akadályozták a kukorica betakarítást, illetve az egyéb őszi munkákat. Összességében azonban 2016-os évben a csapadék mennyisége és eloszlása kiegyensúlyozott volt, a növények jól fejlődtek, igen jó termésátlagokat produkáltak. A vetésszerkezet szempontjából a kukorica, napraforgó, őszi búza, lucerna, őszi árpa a meghatározó. Ezek mellet még a csemegekukoricát és zöldborsót emelheti ki. A szántóföldi növénytermesztési tendenciákról a következőket mondhatja el: a szántó terület 56%-án termesztettek gabonaféléket, mely a tavalyihoz képest 4%-kal kevesebb. A kukorica aránya a gabonaféléken belül emelkedett, 2015-ben 51%, 2016-ban 53% volt. A takarmánykukorica jövedelmezősége ebben az évben sem megfelelő, annak ellenére, hogy idén a kedvező időjárás miatt magas terméseredmények várhatóak. Az őszi búza aránya a gabonaféléken belül csökkenést mutat. Ennek oka a felvásárlási árak alacsony szintje, a malmi minőségű búzát nem fizetik meg a felvásárlók. Emiatt egyre többen termesztenek intenzív búza fajtákat, amelyek csak takarmány minőségre képesek, viszont sokkal nagyobb termésátlag realizálható, így a jövedelmezőség nagyobb. A napraforgó vetésterülete 4 %-ot emelkedett. A növekedést a nagyobb jövedelmezőség indokolja. Az őszi árpa vetésterülete látványosan emelkedett az utóbbi években, ennek egyik oka szintén a búza alacsony felvásárlási ára, másik oka, hogy a búza előtt kerül betakarításra, így az aszálynak kevésbé van kitéve, nagyobb a termésbiztonsága. A lucerna vetésterülete a zöldítés miatt jelentősen nőtt. A lucerna telepítésével 2020-ig megoldja a gazdálkodó az 5% ökológiai célterület előírás betartását és termeléshez kötött támogatás is igényelhető rá. Növekedett a parlagon hagyott területek száma, a parlag elszámolható ökológiai célterületnek és sokan ezt választják.

A szántóföldi zöldségnövények közül a megyében meghatározó szerepe van a csemegekukorica és zöldborsó kultúráknak. A csemegekukorica vetésterülete országosan: 33 874 ha, Hajdú-Bihar megyében: 14 716 ha. A zöldborsó vetésterülete országosan: 23 784 ha, Hajdú-Bihar megyében: 6 673 ha. Mindkét növénynek magas a jövedelmezősége, de termesztési költsége is jóval magasabb a standard növényekhez képest. Ezekre a növényekre termeléshez kötött támogatás is igényelhető, de az új támogatási lehetőség megjelenésével párhuzamosan a felvásárlók csökkentették a felvásárlási árakat, ezért közvetve ugyan, de a feldolgozónál realizálódik a támogatástöbblet. További és rendszeres probléma a termés felvásárlásával van. A feldolgozó kapacitás és a termés mennyiség függvényében nem veszik át a megtermelt terményt (gyakran minőségi kifogásokat keresve), amely teljes egészében a gazdálkodó vesztesége lesz. Gyümölcstermesztés a Nyírséggel határos tájegységen jellemző. Legjelentősebb gyümölcsfaj az alma (550 ha) a meggy (500 ha) és a szilva (98 ha). A legtöbb gyümölcsös területe csökkenést mutat, de leginkább az alma árutermelő területe csökkent az elmúlt 10-15 évben (kb. 1400 hektárról 550 hektárra). A csökkenő tendencia oka az idős (25 éves illetve idősebb) ültetvények megszüntetése, valamint az utóbbi évek sorozatos fagykára is befolyásolta. Az elmúlt évtizedekben új ültetvénytelepítések közül a dió (33 ha) emelkedik ki.

A megye súlya az ország állatállományában, és az állattenyésztéshez kapcsolódó agrártermékek (takarmánynövények, állati termékek) előállításában is kiemelkedő. A megye állatállománya szempontjából a szarvasmarha (15,4 %) és az anyajuh (24,6 %) a kiemelkedő. Az állattenyésztésben 2010-2016 között a következő tendenciák figyelhetők meg: A szarvasmarha összlétszáma folyamatos, 25 %-os emelkedést mutat. Az anyajuh létszáma a kezdeti 15%-os csökkenés után 2010-es létszámhoz képest 5 %-ot emelkedett, a sertés létszáma 2011-ben 12%-ot nőtt, de mára a 2010. évi állomány 15 %-kal csökkent. Azt mondhatja el, hogy egyre több gazdaságban az intenzív szaporodású és súlygyarapodású hibrideket állították állományba a versenyképesség érdekében. A baromfi piac elég hektikus, mivel az állomány 2011-ben 15 %-kal csökkent, majd kissé nőtt. 2013-ban újra csökkent, végül 2014. óta folyamatosan nő. Itt hasonló a helyzet a sertéspiacihoz a versenyben maradás miatt.

A tejágazat sok esetben veszteséget termel az alacsony felvásárlási árak miatt. Önköltségi ára 95 Ft/l körüli, az átvételi ár ez alatti. Az alacsony felvásárlási árak miatt az automatizált, saját takarmányt felhasználó, nagyméretű telepek tudnak jövedelmet előállítani. A tejtermelés csökkentését célzó EU támogatás csak rövid távon segít, melynek bevezetését a NAK nem támogatta. Hízó marha esetében a jó minőségű, kifejezetten hús marha fajtákra van kereslet. A kettős fajták estében a török piacnak vannak kiszolgáltatva a gazdálkodók. Juh felvásárlási helyzetében évek óta nincs jelentős változás. A bárányok döntő többsége exportra kerül, többségben az olasz piacra.

A gyapjú teljes mennyisége exportálásra kerül. A felvásárlási ára általában éppen fedezi a nyírás költségét. A sertéstenyésztés helyzete változó. A veszteséges és minimális nyereséges időszakok rendszeresen váltják egymást.

Az erdő és vadgazdálkodás területén nagy viták folynak jelenleg is az új erdő törvény és az új vadászati törvény miatt. Erdőgazdálkodás tekintetében az elmúlt évtizedben az erdőterületek aránya megduplázódott a megyében. Erdőgazdálkodási célú terület nagysága 28180 ha, 47 % állami, 52 % magántulajdonú erdő, 1-2 % közösségi. A megyében az erdőgazdaság meghatározó szereplője a nyírségi területek állami erdeinek jelentős részét kezelő Nyírerdő Zrt.  A vadgazdálkodással kapcsolatosan elmondható, hogy a térség leghíresebb vadászterülete a Gúthi-erdő, amely Nyíradony és Nyíracsád között terül el és híres a dámbikáiról. Hortobágyon pedig az apróvadak gazdagsága vonzza a vadászokat szerte a világból.

A megyében a TIVIZIG adatszolgáltatása alapján 3519 km belvízcsatorna, 42 szivattyútelep, 27 belvíztározó található. A Keleti-főcsatornának meghatározó a szerepe. A kamara feladatul kapta a megye vízgazdálkodási tervének megalkotását

. Várhatóan erre fog épülni egy kormánystratégia. A vízgazdálkodási társulások megszűnnek, azoknak a helyzete rendezésre fog kerülni. A 2015. évi öntözési adatok a dián láthatók.

Kiemeli, hogy a termelők piaci érdekérvényesítő képességének megerősítése érdekében államilag elismert termelői csoportok alakíthatóak, melyekből a megyében jelenleg 18 működik. Azért is fontosak a termelői csoportok, mert pályázat esetén több pontot kap az, aki valamelyik csoporthoz tartozik. Véleményük szerint a termelői csoportok mellett szükség lenne szövetkezetre is az országos integráció érdekében és erre vonatkozóan elkészítették javaslatukat.

(Az előadás anyaga a jegyzőkönyv mellékletét képezi.)

**Pajna Zoltán**

Sok embert érint a mezőgazdaság kérdése a megyében, így már most el tudja mondani, hogy jövőre is igény lesz arra, hogy tájékoztatást kapjanak, hiszen 102 ezer vállalkozást érint ez a terület. Bízik abban, hogy jövőre már a vidékfejlesztési operatív program keretében is lesznek olyan lehetőségek, melyekkel ki tudják egészíteni a mezőgazdasági támogatásokat. Kéri a közgyűlés tagjait tegyék meg hozzászólásaikat.

***Hozzászólások***

**Nagy Zsolt**

2015-ben befejeződtek azok a támogatások, amelyek a gazdálkodók képzését segítették. Egyes pályázatoknál előírás, hogy a gazdáknak kötelező képzéseken kell részt venniük. Megkérdezi, mikor indulhatnak el ezek a képzések, illetve a képzések jogszabályi hátterének rendezése mikorra várható.

**Szabó Sándor**

A múlt héten volt a megyei szakképzési fórum, amit a kamara hívott össze. A kamara szervezésében részt vesznek a duális képzésben, hiszen egy hármas együttműködésről van szó: a szakképző iskolák, a kamarák és a gyakorlati helyek együttműködéséről. A jogszabályi háttér rendezését nem tudja.

**Kissné Gyarmati Ágnes igazgató**

Jövő év elejétől lesznek elérhetőek a képzési támogatások, de emiatt a gazdákat hátrány nem érheti azért, mert részt kell vennie valamilyen képzésen. A határidő meghosszabbításra került 2017. december 31-ig.

**Simon Zoltán**

Megkérdezi, miben látja az agrárium kitörési pontját a megyében a kamara elnöke az elkövetkező 5-10 évben. Az agrárszektor szépen teljesít, azonban hiányolja azt a kereskedelmi réteget, amely által a nemzetközi piacon is megjelenhetnének. Fontos lenne a kereskedelmi réteg megújulása.

**Szabó Sándor**

Nehéz a kérdésre válaszolni, de a pályázatokból azt látja, hogy jelentős változások lesznek a megyében, átalakul az élelmiszer feldolgozás. A nagykereskedelmi láncok boltjainak polcain úgy kell megjelenniük, hogy a háziasszonyok megtalálják azokat a termékeket, amelyeket szeretnének. A feldolgozó ipar várhatóan koncentrálódni fog az elkövetkező időben. A kamarának nagy szerepe van abban, hogy segítséget adjon a tagjainak. Az egyik megoldást az öntözésben látja, hiszen a feldolgozó meghatározza a termék paramétereit és ezt nem lehet az időjárásra bízni, ahhoz, hogy a termék megfelelő legyen, biztosítani kell a megfelelő növekedését. Fontosnak tartja, hogy a megyében is legyenek feldolgozó helyek. A szövetkezeteket is azért tartja fontosnak, mert ezekre épülhetne a feldolgozó üzem is.

**Mohácsi László**

Az ország kiváló adottságokkal rendelkezik, a megye számára is kiemelkedően fontos a mezőgazdaság. A nagyüzemek és a kisgazdaságok aránya tekintetében változásra lenne szükség, hiszen jelenleg 80:20 az arány a nagyüzemek javára. Aggódásra ad okot a termőföld kizsigerelése, a profit mérhetetlen hajszolása, valamint azok a kutatások, melyek által pár hét alatt nő meg egy csirke vagy egy sertés. A helyi gazdáknak ugyan elővásárlási joguk van a földvásárlások során, de mára a föld nagy része külföldiek kezében van és nem szabad engedni, hogy ezek a befektetői csoportok szerezzék meg a magyar termőföldet. Az EU által megszabott kvóták szintén a magyar gazdaságot gyengítik, példaként említi a cukorgyárak sorsát. Tovább nehezíti a helyzetet az orosz embargó, hiszen ez által a magyar agráriumot további veszteségek érik. Véleménye szerint ez nem célravezető intézkedés, ezért a külügyminisztériumnak ez ügyben is cselekednie kellene.

**Pajna Zoltán**

Bízik abban, hogy az elhangzott problémákra lesznek megoldások. Sajnos Erdély nagy részét is már felvásárolták a nyugati befektetők. Úgy gondolja, olyan felvetések hangzottak el, amelyekre nem egyszerű válaszokat adni és nem is kompetenciájuk.

**Rigán István**

Megkérdezi, a földforgalmi törvény kiterjesztése a zárt kerti ingatlanokra nem szigorú-e.

**Simon Zoltán**

Néhány hete Moszkvában járt, ahol elhangzott, hogy az orosz fél a jelenlegi 20 Mrd dollár exportját akár 500 Mrd dollárra is tudná növelni. Ugyanebben az időben került átadásra Tula megyében 30 Mrd Ft értékben egy olyan premix üzem, amely magyar tulajdonban van és ez látja el az orosz sertésállomány 16%-át. Kitörési pont lehet a juhászat, hiszen az ország állat állományának negyede a megyében található, az arab piacra félkész termékek szállítását sem zárja ki semmi. Felhívja a figyelmet arra, hogy az olasz piacra szállított állatok ára 25%-kal magasabb és itt megint a kereskedői oldal kérdése merül fel. Büszkén mondhatja el, hogy Texas államba friss mangalica húst tudnak kiszállítani és várhatóan Brazíliában is egy nagy üzletlánc fogja árulni. Ezek olyan eredmények, amelyekre büszkék lehetnek és fontos, hogy minél többen tudjanak róla. Az is fontos, hogy minél többször hangsúlyozzák, hogy a hajdúsági löszhát Európa egyik legkiválóbb adottságú talaja, melyen a legkoncentráltabb bel tartalmú alapanyagokat lehet előállítani.

**Bódi Judit**

Megnyugtató, hogy a pályázatok úgy kerültek kiírásra, hogy azokra kis és nagyvállalkozások 80:20 arányban pályázhatnak. Elhangzott, hogy milyen fontos az öntözés és a pályázatok is úgy kerültek kiírásra, hogy csak ott lehet pályázni, ahol a megfelelő minőségű víz biztosított. Szerencsére a Keleti-főcsatorna közelsége miatt ez nem probléma, de lesznek olyan területek, ahol ezt nem tudják biztosítani, így nem tudnak pályázni sem. A problémák felsorolásakor nem hagyhatják figyelmen kívül a munkaerőhiányt sem. A közmunkaprogram keretében mezőgazdasági munkában való részvétel még mindig nem megfelelő, bár látható, hogy a szándék meg van, hiszen az előző évihez képest ebben az évben már könnyebb volt a regisztráció. A kézimunka igényes területeken szükség van további segítő intézkedésekre, hogy ne érje hátrány az érintetteket. Az is problémát jelent, hogy pl. a gyümölcs betakarításához 30-50 km távolságból kell embereket hozni, mivel a környéken nincs elegendő ember. Azt sem lehet figyelmen kívül hagyni, hogy a közmunkában előállított termékek befolyásolják a kistermelők áruinak a piacra jutását.

**Pajna Zoltán**

A rendszer valóban finomításra szorul még, és a feldolgozó ipar területén is komoly teendőik vannak, a jó adottságok rendelkezésre állnak és azt ki kell használniuk.

**Tóth József**

Egyetért azzal, hogy értékteremtő, de versenytorzítás nélküli közmunkaprogramok legyenek. A mezőgazdaság összefügg a vízgazdálkodással és ő korábban az üléstervbe felvenni javasolta a vízgazdálkodási társulások helyzetéről szóló tájékoztató felvételét, melyet most visszavon, mivel tudomása szerint a társulások helyzetét a vízgazdálkodási törvény szabályozza majd, így a tájékoztató okafogyottá vált.

**Pajna Zoltán**

A közgyűlés tagjaitól már várják a jövő évi üléstervhez a javaslatokat.

**Szabó Sándor**

Több olyan kérdés is elhangzott, melyre illetékesség hiánya miatt nincs lehetősége választ adni, így csak azokat válaszolja meg, melyben illetékes. A zártkertek kivonására 2016. január 1-től van lehetőség, ebben az esetben nem kerül a földbizottság elé az ügy. Ha mégis a bizottságnak kell eldönteni, hogy kié legyen a földterület, akkor a döntés során az előjogokra tekintettel kell lenniük. Az orosz embargó feloldása mindenki érdeke, ez ügyben vegyes vállalat létrehozása miatt is megkereste őket az orosz fél, tehát ők is keresik a megoldásokat. A termelés szabályozására sajnos nincs befolyásolásuk. Örömmel hallotta a Simon Zoltán által elmondottakat, hiszen ezek olyan sikerek, melyekre méltón lehetnek büszkék. A kormányközi tárgyalások nyithatnak meg újabb kapukat. Ő is annak a híve, hogy az ősi genetikát meg kell hagyni, hiszen más az íze annak a terméknek, amely hagyományos úton lett előállítva és más annak, amelyik nagyüzemi körülmények között felgyorsítva, ugyanakkor a verseny ez utóbbit diktálja, hiszen így tudnak jövedelmet előállítani. A kamara is a rövid ellátási lánc működéséért harcol. Öntözni felszíni vizekből lehet, ezért azon dolgoznak a mérnökökkel, hogy ezeket a megoldásokat megtalálják, hogy a megye vízellátása megfelelő legyen, behálózza az egész megyét. A szakemberhiányt többször felmérték, a képzéseket igyekeznek támogatni. A bürokrácia csökkentésére megtették a kormány felé a javaslataikat, várják az ezzel kapcsolatos visszajelzéseket. A közfoglalkoztatással kapcsolatosan szintén megtették javaslataikat, bízik abban, hogy azok elfogadásra kerülnek és az idénymunkákba egyszerűbben tudják bevonni az embereket. Mindenkivel együttműködésre törekszenek, a szakmai szerveket igyekeznek összefogni, ugyanakkor a kormány elvárásainak is igyekszik megfelelni a kamara.

**Pajna Zoltán**

Megállapítja, hogy az előterjesztéshez további hozzászólás, javaslat nincs.

**Szavazásra teszi fel a megye mezőgazdaságának helyzetéről szóló tájékoztató elfogadásáról szóló határozati javaslatot, melyet a közgyűlés 23 igen, 0 nem szavazattal, 0 tartózkodás mellett elfogadva a következő határozatot hozza:**

**113/2016. (X. 28.) MÖK határozat**

A Hajdú-Bihar Megyei Önkormányzat Közgyűlése a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 18. § (1) bekezdés c) pontjára figyelemmel

1./ a megye mezőgazdasági helyzetéről szóló tájékoztatót tudomásul veszi.

2./ A közgyűlés felkéri elnökét, hogy a döntésről a Nemzeti Agrárgazdasági Kamara Hajdú-Bihar Megyei Igazgatóságát tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2016. november 11.

1. ***napirendi pont***

„A Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet módosítása”

**Pajna Zoltán**

A módosítás technikai jellegű, két csoportot kívánnak létre hozni az osztályon belül. Kéri a közgyűlés tagjait, tegyék meg hozzászólásaikat. Megállapítja, hogy az előterjesztéshez hozzászólás, javaslat nincs.

**Szavazásra teszi fel a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló rendelet módosításáról szóló rendelet-tervezetet, melyet a közgyűlés 23 igen, 0 nem szavazattal, 0 tartózkodás mellett elfogadva a következő rendeletet alkotja:**

**A Hajdú-Bihar Megyei Önkormányzat Közgyűlésének**

**10/2016. (XI. 2.) önkormányzati rendelete**

**a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet módosításáról**

A Hajdú-Bihar Megyei Önkormányzat Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva, a következőket rendeli el:

**1. §**

(1) A Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet (a továbbiakban: Rendelet) 50. § (1) bekezdése helyébe a következő rendelkezés lép:

„(1) A megyei önkormányzati hivatalban a következő szervezeti egységek működnek:

1. Fejlesztési, Tervezési és Stratégiai Osztály,

aa) Nemzetközi Csoport

ab) Fejlesztési Csoport

1. Jogi és Koordinációs Osztály,
2. Közgazdasági Osztály.”

(2) A Rendelet 50. § (3) bekezdése helyébe a következő rendelkezés lép:

„(3) Az osztályok élén – a Jogi és Koordinációs Osztály kivételével - az osztályvezetők, a csoportok élén a csoportvezetőkállnak. Az osztályvezető munkakör a közszolgálati tisztviselőkről szóló törvény szerinti főosztályvezető-helyettesi szintnek, a csoportvezető munkakör osztályvezetői szintnek felel meg. A Jogi és Koordinációs Osztályt az aljegyző vezeti.”

**2. §**

A Rendelet 5. melléklete helyébe az 1. melléklet lép.

**3. §**

Ez a rendelet a kihirdetését követő napon lép hatályba.

**Dr. Dobi Csaba Pajna Zoltán jegyző megyei közgyűlés elnöke**

1. melléklet a 10/2016. (XI. 2.) önkormányzati rendelethez

„5. melléklet az 1/2015. (II. 2.) önkormányzati rendelethez

**A megyei önkormányzati hivatal szervezeti felépítése**

**Tisztségviselők**

**Jegyző**

**Aljegyző**

**Vezetői titkárság**

**Közgazdasági Osztály**

**Jogi és Koordinációs Osztály**

**Fejlesztési, Tervezési és Stratégiai Osztály**

Nemzetközi csoport

Fejlesztési csoport

1. ***napirendi pont***

„A Hajdú-Bihar Megyei Fejlesztési Ügynökség Nonprofit Kft. Szervezeti és Működési Szabályzatának elfogadása”

**Pajna Zoltán**

Felkéri Korbeák Györgyöt, tájékoztassa a közgyűlést az ügynökség helyzetéről.

**Korbeák György**

Öt fővel kezdték el a munkát, ma már 23 fővel dolgoznak. Január óta 280 db pályázatot nyújtott be az ügynökség. Ezek 50 %-át a TOP-os pályázatok teszik ki, a fennmaradó pályázatok által más operatív programokon keresztül igyekeznek segítséget nyújtani a vállalkozások számára. Ez országos szinten is jelentős szám, melynek értéke 40 Mrd Ft. Irányításával az ügynökség elsődleges szempontja, hogy minél több forrást tudjanak a megyébe hozni. A hátralévő időben a megye vállalkozóinak szeretnének segíteni az új forráslehetőségeken keresztül. Az ügynökségnek nem volt korábban szabályzata, most szerették volna rögzíteni, milyen elvek mentén dolgoznak.

**Pajna Zoltán**

Megköszöni a tájékoztatást, kéri a közgyűlés tagjait, tegyék meg hozzászólásaikat. Megállapítja, hogy hozzászólás, javaslat nincs.

**Szavazásra teszi fel a Hajdú-Bihar Megyei Fejlesztési Ügynökség Nonprofit Kft. Szervezeti és Működési Szabályzatának elfogadásáról szóló tájékoztató elfogadásáról szóló határozati javaslatot, melyet a közgyűlés 23 igen, 0 nem szavazattal, 0 tartózkodás mellett elfogadva a következő határozatot hozza:**

**114/2016. (X. 28.) MÖK határozat**

A Hajdú-Bihar Megyei Önkormányzat Közgyűlése a Polgári Törvénykönyvről szóló 2013. évi V. törvény 3:109. § (2) és (4) bekezdései alapján

1./ elfogadja a Hajdú-Bihar Megyei Fejlesztési Ügynökség Nonprofit Kft. Szervezeti és Működési Szabályzatát a határozat melléklete szerinti tartalommal.

2./ A közgyűlés felkéri elnökét, hogy határozatáról a Hajdú-Bihar Megyei Fejlesztési Ügynökség Nonprofit Kft. ügyvezetőjét tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** azonnal

114 /2016. (X. 28.) MÖK határozat melléklete

**A Hajdú-Bihar Megyei Fejlesztési Ügynökség**

**Nonprofit Korlátolt Felelősségű Társaság**

**Szervezeti és Működési Szabályzata**

**2016. október**

**Tartalomjegyzék**

**I. ÁLTALÁNOS RENDELKEZÉSEK ...................................................................................................... 3**

**I.1. A TÁRSASÁG TEVÉKENYSÉGE, CÉLJA** ..................................................................................................... 3

**I.2. A MŰKÖDÉS NYILVÁNOSSÁGA** ................................................................................................................ 3

**II. A TÁRSASÁG ALAPADATAI .............................................................................................................. 3**

**II.1. A TÁRSASÁG CÉGNEVE** .......................................................................................................................... 3

**II.2. A TÁRSASÁG CÍMEI** ............................................................................................................................... 3

**II.3. MŰKÖDÉSI TERÜLETE, EGYÉB ADATOK** ............................................................................................... 3

**III. A TÁRSASÁG SZERVEZETI FELÉPÍTÉSE ÉS AZ EGYES SZERVEZETI EGYSÉGEK**

**FELADATAI ................................................................................................................................................. 4**

**III.1. ATULAJDONOSI JOGOK GYAKORLÓJA** ................................................................................................ 4

**III.2. A FELÜGYELŐBIZOTTSÁG** .................................................................................................................... 4

**III.3 A KÖNYVVIZSGÁLÓ** ............................................................................................................................... 4

**III.4. MUNKAVÁLLALÓK RÉSZVÉTELI JOGA** ............................................................................................... 4

**III.5. A TÁRSASÁG ÁLTALÁNOS SZERVEZETI ÉS MŰKÖDÉSI FELTÉTELEI** .................................................. 4

**III.6. AZ ÜGYVEZETŐ KÖZVETLEN VEZETÉSE ALATT ÁLLÓ SZERVEZETI EGYSÉGEK ÉS A KÖZVETLEN IRÁNYÍTÁSA ALÁ RENDELT MUNKAKÖRÖK:** ................................................................................................. 9

**III.7. SZERVEZETI EGYSÉGEK** ...................................................................................................................... 9

**IV. MUNKÁLTATÓI ÉS MUNKAVÁLLALÓI JOGOK, KÖTELEZETTSÉGEK ............................ 10**

**IV.1. A TÁRSASÁG SZEMÉLYI ÁLLOMÁNYÁRA VONATKOZÓ RENDELKEZÉSEK** ........................................ 10

**IV.2. UTASÍTÁSI JOG** ..................................................................................................................................... 12

**IV.3. FELELŐSSÉGI SZABÁLYOK** .................................................................................................................. 13

**IV.4. ÖSSZEFÉRHETETLENSÉGI SZABÁLYOK** ............................................................................................... 13

**V. A TÁRSASÁG GAZDASÁGI MŰKÖDÉSÉRE VONATKOZÓ SZABÁLYOK ............................ 13**

**V.1. KÖTELEZETTSÉGVÁLLALÁS, UTALVÁNYOZÁSI JOG** ............................................................................ 13

**V.2. BANKSZÁMLA FELETTI RENDELKEZÉS** ................................................................................................. 13

**VI. MŰKÖDÉSI REND .............................................................................................................................. 13**

**VI.1. ÁLTALÁNOS SZABÁLYOK** ..................................................................................................................... 13

**VI.2. HELYETTESÍTÉSI SZABÁLYOK** ............................................................................................................. 14

**VI.3. SZABÁLYOZÁSI DOKUMENTUMOK** ...................................................................................................... 14

**VI.4. ÉRTEKEZLETEK, VEZETŐI FÓRUMOK** ................................................................................................. 15

**VI.5. BÉLYEGZŐHASZNÁLAT, IRAT- ÉS DOKUMENTUMKEZELÉS, IKTATÁS** ............................................... 16

**VI.6. A TÁRSASÁG KÖZLEMÉNYEINEK KÖZZÉTÉTELE, VALAMINT NYILATKOZAT**

**TÖMEGTÁJÉKOZTATÓ, HÍRKÖZLŐ SZERVEK RÉSZÉRE** ............................................................................... 16

**VI.7. INFORMÁCIÓ- ÉS TITOKVÉDELEM, ADATSZOLGÁLTATÁS** ................................................................. 16

**VII. ZÁRÓ ÉS ÁTMENETI RENDELKEZÉSEK .................................................................................. 17**

**VIII. FÜGGELÉK/ MELLÉKLETEK ...................................................................................................... 18**

**I. Általános rendelkezések**

**I.1. A társaság tevékenysége, célja**

I.1.1. A Hajdú-Bihar Megyei Fejlesztési Ügynökség Nonprofit Korlátolt Felelősségű Társaság (a továbbiakban: Társaság) Hajdú-Bihar megyében (a továbbiakban: megye) olyan nonprofit jellegű szervezet, amely részt vesz a megye területét érintő fejlesztések előkészítésében, megvalósításában, területfejlesztési és településfejlesztési szolgáltatásokat biztosít a megyében működő és a megyével kapcsolatban lévő szervezetek számára. Tevékenységi körébe tartozik többek között a fejlesztésekkel kapcsolatos tanácsadás, projektfejlesztés, pályázatírás, a fejlesztések teljes körű menedzsmentje, a fejlesztésekhez kapcsolódó kiegészítő szolgáltatások nyújtása, stratégiai tervezés, fejlesztések területi és szakmaterületi koordinációja.

I.1.2. A Társaság közép- és rövid távú céljait alapvetően az Alapító Okiratban rögzített feladatok határozzák meg. Ennek alapján a Társaság hosszú távú küldetése, hogy a Társaság a megye fejlesztése érdekében működjön és sikeresen dolgozzon, valamint az, hogy az előkészítésre, a tervezésre, projektfejlesztésre, pályázat menedzsmentre és monitoring tevékenységre alapozva az ország sikeres pályázatírói szervezetei közé tartozzon; elismert és kiemelkedő minőséget mutató társaság legyen. Feladatának hatékony és eredményes ellátása során a megye területfejlesztési koncepciójának megvalósítását segíti.

I.1.3. A Társaság szervezetének és működésének szabályozására vonatkozó előírásokat az Alapító Okirattal harmonizálva, arra építve, jelen Szervezeti és Működési Szabályzat (a továbbiakban: SZMSZ) tartalmazza, amely a Társaság valamennyi munkatársára kötelező érvényű és hatályú.

**I.2. A működés nyilvánossága**

I.2.1. A Társaság működésével kapcsolatban keletkezett azon iratokat, amelyek nyilvánosak, az érintettek a Társaság székhelyén tekinthetik meg. A Társaság éves beszámolója, a HBMFÜ Nonprofit Kft. Szervezeti és Működési Szabályzat és az ahhoz kapcsolódó dokumentumok az [e-beszamolo.im.gov](http://www.e-beszamolo.im.gov).hu/oldal/kezdolap weboldalon is közzétételre kerülnek.

I.2.2. A szabályzatok nyilvánosak és a Társaság székhelyén megtekinthetők. A Társaság az Alapító Okirat szerinti tevékenységének legfontosabb adatait a honlapján is nyilvánosságra hozza.

**II. A Társaság alapadatai**

**II.1. A Társaság cégneve**

II.1.1. HBMFÜ Hajdú-Bihar Megyei Fejlesztési Ügynökség Nonprofit Korlátolt Felelősségű Társaság

II.1.2. A Társaság rövidített elnevezése: HBMFÜ Nonprofit Kft.

**II.2. A Társaság címei**

II.2.1. Székhely: 4024 Debrecen, Piac utca 54. sz.

II.2.2. Telephely: 4100 Berettyóújfalu, Dózsa György u. 17-19.

II.2.2. E –mail: fejlesztes@hbmfu.hu

II.2.3. Honlap cím: http://hbmfu.hu/

**II.3. Működési területe, egyéb adatok**

II.3.1. Magyarország, elsődlegesen Hajdú-Bihar Megye.

II.3.2. A Társaság tulajdonosa a Hajdú-Bihar megyei Önkormányzat. A tulajdonosi (alapítói) jogokat ennek értelmében a Hajdú-Bihar megyei közgyűlés gyakorolja (a továbbiakban: Tulajdonosi jogok gyakorlója).

II.3.3. Törvényességi felügyelet: Debreceni Törvényszék, mint Cégbíróság

II.3.4. Cégjegyzékszám: 09-09-017102

II.3.5. Adószám: 20345279-2-09

**III. A Társaság szervezeti felépítése és az egyes szervezeti egységek feladatai**

**III.1. A tulajdonosi jogok gyakorlója**

A Társaságnál taggyűlés nem működik, a taggyűlést megillető jogkörben, hatáskörben a Tulajdonosi jogok gyakorlója jár el.

**III.2. A Felügyelőbizottság**

III.2.1. A Társaság működését 3-5 tagú Felügyelőbizottság ellenőrzi. A Felügyelőbizottság feladatait az Alapító Okirat 8. c.). pontjában rögzítettek szerint látja el.

**III.3. A könyvvizsgáló**

III.3.1. A könyvvizsgáló feladat és hatáskörét az Alapító Okirat 8.d.) pontja rögzíti.

**III.4. Munkavállalók részvételi joga**

III.4.1. A Társaság a munka törvénykönyvéről szóló 2012. évi I. törvénynek (a továbbiakban: Mt). megfelelően biztosítja munkáltató és a munkavállalók együttműködését, munkavállalói jogok képviseletét.

**III.5. A Társaság általános szervezeti és működési feltételei**

**III.5.1. A Társaság szervezeti egységei és munkakörei a következők:**

a) csoport;

b) közvetlenül az ügyvezető irányítása alá rendelt munkakörök (lásd III.6. pontot).

**III.5.1.1. Csoport**

III.5.1.1.1. A Társaság szakmai szervezeti egysége a csoport, amelyet csoportvezető, vagy a csoport vezetésével ideiglenesen megbízott munkavállaló vezet (továbbiakban csoportvezető).

**III.5.1.2. A Társaság egyes szakmai feladatait az alábbi csoportok végzik:**

1. TOP csoport;
2. VP csoport;
3. GINOP csoport;
4. EFOP csoport.

Az igazgatási, jogi és pénzügyi feladatok ellátására nem került külön csoport kialakításra.

**III.5.2. A Társaság szervezeti felépítésében az egyes munkakörök beosztási szintjei**

III.5.2.1. Utasítási jogosultsággal rendelkezik:

1. ügyvezető (III.5.2.3.);
2. ügyvezető-helyettes, (III.5.2.4.);
3. csoportvezető (III.5.2.5);

III.5.2.2. Utasítási jogosultsággal nem rendelkezik:

a) projektmenedzser (III.5.2.6.);

b) menedzserasszisztens (III.5.2.8.);

c) jogász (III.5.2.9.);

d) pénzügyi munkatárs (III.5.2.7.).

**III.5.2.3. Az ügyvezető**

III.5.2.3.1. Az ügyvezető határozott időre bármely munkavállalót megbízhatja a szervezeti egység (csoport) vezetésével kapcsolatos feladatok ellátásával.

**III.5.2.3.2. Az ügyvezető általános vezetői feladata és hatásköre**

III.5.2.3.2.1. A Társaságot egy személyben önálló cégjegyzésre jogosult ügyvezető vezeti. Az ügyvezető a Társaság vezető tisztségviselője.

III.5.2.3.2.2. Az ügyvezetőt a Tulajdonosi jogok gyakorlója választja meg az Alapító Okirat alapján határozott időtartamra, maximum 5 évre. Az ügyvezető megválasztásáról és visszahívásáról a Tulajdonosi jogok gyakorlója dönt az Alapító Okirat alapján.

III.5.2.3.2.3. Az ügyvezető feladatait a Tulajdonosi jogok gyakorlója által elfogadott Alapító Okirat alapján végzi. Ellátja az alábbi feladatokat:

1. a Társaság munkaszervezetének kialakítása és irányítása;
2. üzleti terv elkészítése, az elfogadott éves üzleti tervből eredő munkafeladatok meghatározása;
3. együttműködik és kapcsolatot tart a Társaság gazdálkodását és vagyonát érintő kérdésekben a Tulajdonosi jogok gyakorlójával, illetve képviselőivel, szakmai egységével, annak munkatársaival;
4. a Társaság működését érintő jogi, szervezési, koordinációs feladatok ellátása során a Tulajdonosi jogok gyakorlójával, illetve képviselőivel, és annak munkatársaival való folyamatos együttműködés;
5. a Társaság folyamatos, szabályszerű működésének biztosítása és az ehhez szükséges koordináció biztosítása;
6. a Társaság vagyonával való gazdálkodás;
7. a munkáltatói jogok gyakorlása és az átruházott jogosultságok ellenőrzése a Társaság munkavállalói felett;
8. megbízói jogkör gyakorlása a Társaság megbízottjai tekintetében;
9. a Társaság megállapodásai, szerződései szerződés szerinti teljesítésének garantálása;
10. éves személyi értékelések készítése;
11. a feladatok megfelelő ellátásához szükséges mennyiségű és minőségű humánerőforrás biztosítása;
12. a szervezeti egységek vezetői részvételével stratégiai vezetést alakíthat ki a szervezet hatékony működése és irányítása érdekében;
13. jogosultságok, hozzáférések meghatározása, információs biztonság követelményeinek meghatározása.

III.5.2.3.2.4. Az ügyvezető az alábbi munkáltatói jogokat ruházza át az ügyvezető-helyettesre:

a) az irányítása alá tartozó csoportok munkájának megszervezése, szakmai irányítása, és ehhez kapcsolódóan a csoportba tartozó munkavállalók feletti utasítási jog gyakorlása;

b) a munkaszerződésben foglalt munkakörtől eltérő munkakörbe tartozó feladatok végzésére utasítás;

c) szabadság, tanulmányi szabadság, betegség miatti távollét (betegszabadság, táppénz), egyéb távollét igénybevételének engedélyezése, igazolása, kivéve a fizetés nélküli szabadság engedélyezését, valamint azokat a távolléteket, amely időkre a munkáltató munkabér fizetésére nem köteles;

d) rendkívüli munkaidő elrendelése ügyvezető előzetes írásos jóváhagyásával;

e) a Társaság ügyvezetőjének eseti helyettesítése, amely tisztségét a VI.2. helyettesítés rendje fejezetben kifejtettek szerint gyakorolja;

f) éves személyi értékelések készítése.

III.5.2.3.2.5. Az ügyvezető az alábbi munkáltatói jogokat ruházhatja át a csoportvezetőkre, abban az esetben, amennyiben az ügyvezető-helyettes munkájában akadályoztatva van:

a) az irányítása alá tartozó csoport munkájának megszervezése, és ehhez kapcsolódóan a csoportba tartozó munkavállalók feletti utasítási jog gyakorlása;

b) éves személyi értékelések készítése.

**III.5.2.4. Ügyvezető-helyettes**

III.5.2.4.1. A csoportokat az ügyvezető-helyettes irányítja, aki szervezetileg közvetlenül az ügyvezető alá tartozik beszámolási és jelentéstételi kötelezettséggel. Az ügyvezető-helyettes általános és speciális feladatait a Társaság SZMSZ-e, valamint a munkaköri leírás határozza meg.

**III.5.2.4.2. Ügyvezető-helyettes általános vezetői feladat és hatásköre**

a) az ügyvezető megbízása, utasítása alapján a kapott feladatok ellátása;

b) a Társaság stratégiai vezetésének tagjaként a Társaság stratégiai tervezésében való részvétel;

c) a Társaság szakmai képviseletének a szakterületére vonatkozó ellátása figyelemmel a VI.1.2.1. pontban foglaltakra;

d) a szakmai csoportok irányítása és ellenőrzése, a munkatársak tevékenységének szervezése, irányítása és ellenőrzése, a munkatársak jó teljesítéséért való felelősségvállalás;

e) a hatáskörébe tartozó szerződések szakmai feladatok előkészítése és azok végrehajtása során folyamatos egyeztetés a szerződések pénzügyi ügyeit illetően a pénzügyi munkatárssal, jogi ügyeit illetően pedig a jogásszal;

f) a szakterületét érintő jogszabályok, utasítások, rendelkezések végrehajtásának irányítása és ellenőrzése, azok folyamatos változásáról tájékoztatás kérése a jogásztól;

g) a hatáskörébe tartozó belső szabályzatok, eljárásrendek szakmai előkészítése a csoportvezetőkkel, a jogásszal és egyéb érintett szakemberekkel együttműködve;

h) gondoskodás a hatáskörébe tartozó belső szabályzatok, eljárásrendek betartatásáról, végrehajtásáról;

i) a szakmai csoportok, illetve munkavállalók által elkészített anyagok minőségének ellenőrzése;

j) a szakmai csoportok tagjai kapacitás-kihasználásának szervezése és irányítása, egyeztetve az érintett csoport vezetésével megbízott munkavállalóval;

k) az új munkavállalók szakmai betanítása vagy azok betanításának megszervezése a csoportvezetőkkel együttműködve;

l) szabadságolások rendjének megszervezése a folyamatos ügymenet biztosításával, együttműködve a csoportvezetőkkel;

m) humán erőforrás menedzsmenttel kapcsolatos feladatok ellátása az ügyvezetővel és a csoportvezetőkkel való együttműködésben;

n) éves személyi értékelések készítése.

**III.5.2.5. Csoportvezető**

III.5.2.5.1. A csoportot a csoportvezető vezeti, aki szervezetileg közvetlenül az ügyvezető-helyettes alá tartozik, közvetlenül az ügyvezető-helyettesnek tartozik beszámolási és jelentéstételi kötelezettséggel. A csoportvezető általános és speciális feladatait a Társaság SZMSZ-e, valamint a munkaköri leírás határozza meg.

**III.5.2.5.2.** **A csoportvezető általános vezetői feladat és hatásköre**

a) az ügyvezető és / vagy ügyvezető-helyettes megbízása, utasítása alapján a kapott feladatok ellátása;

b) a Társaság stratégiai vezetésének tagjaként a Társaság stratégiai tervezésében való részvétel;

c) az irányítása alatt álló szakmai csoport irányítása és ellenőrzése, a szervezetileg alá tartozó, szakmai hatáskörébe rendelt munkatársak tevékenységének szervezése, irányítása és ellenőrzése, a szakmai hatáskörébe rendelt munkatársak jó teljesítéséért való felelősségvállalás;

d) a szakmai hatáskörébe tartozó szerződések előkészítése és azok végrehajtása során folyamatosan egyeztetés az ügyvezetővel és / vagy ügyvezető-helyettessel, továbbá a szerződések pénzügyi ügyeit illetően a pénzügyi munkatárssal, jogi ügyeit illetően pedig a jogásszal;

e) a szakterületét érintő jogszabályok, utasítások, rendelkezések végrehajtásának irányítása és ellenőrzése, azok folyamatos változásáról tájékoztatás kérése a jogásztól;

f) gondoskodás a vonatkozó belső szabályzatok, eljárásrendek betartatásáról, végrehajtásáról;

g) az irányítása alatt álló szakmai csoport, illetve munkavállalók által elkészített anyagok minőségének ellenőrzése;

h) az irányítása alatt álló szakmai csoport tagjai kapacitás-kihasználásának szervezése és irányítása, egyeztetve az érintett csoport vezetésével megbízott munkavállalóval;

i) az ügyvezető és ügyvezető-helyettes támogatása a szabadságolási rend megszervezésében a folyamatos ügymenet biztosításával;

j) az új munkavállalók szakmai betanítása;

k) éves személyi értékelések készítésében közreműködés az irányítása alatt lévő személyek vonatkozásában.

**III.5.2.6. Projektmenedzser**

III.5.2.6.1. A projektmenedzser munkakör azon munkakör, amelyben a munkavállaló nagyfokú önállóság mellett látja el a feladatait, szervezetileg közvetlenül a csoportvezető alá tartozik, közvetlenül a csoportvezetőnek tartozik beszámolási és jelentéstételi kötelezettséggel.

III.5.2.6.2. Az önálló munkavégzésre kötelező projektmenedzseri feladatkör, munkakör az alábbi:

1. pályázatírási és az ahhoz kapcsolódó projekt menedzsment, pénzügyi feladatok ellátása;
2. kapcsolattartás az érintett szakmai szervezetekkel (kiemelten közreműködő szervezet, kedvezményezett, projektben közreműködő egyéb szervezet vagy szolgáltató), a projekt előrehaladásának képviselete, biztosítása hatásköréhez és lehetőségeihez igazodóan;
3. projektek előkészítéséhez, megvalósításához kapcsolódó szükséges elemzések, adatgyűjtések, adatfeldolgozások elvégzése.

**III.5.2.7. Pénzügyi munkatárs**

III.5.2.7.1. A pénzügyi munkatárs munkakör azon munkakör, amelyben szervezetileg közvetlenül az ügyvezető alá tartozik, közvetlenül neki tartozik beszámolási és jelentéstételi kötelezettséggel.

A pénzügyi munkatárs feladatkörei a következők:

1. a Társaság számviteli politika és számviteli rend szerinti működésének biztosítása, az ezzel kapcsolatos adminisztráció megszervezése, folyamatos fejlesztése;
2. a Társaság könyvvezetési, beszámolási és adókötelezettség teljesítésével kapcsolatos feladatainak ellátása a könyvelő és könyvvizsgáló céggel együttműködve;
3. a könyvelő és könyvvizsgáló céggel együttműködés a beszámoló, mérleg, kiegészítő melléklet készítésében, szabályszerűségének, valódiságának biztosításában;
4. bérügyi és társadalombiztosítási feladatok elvégzése, nyilvántartások napra készségének biztosítása a könyvelő és könyvvizsgáló céggel együttműködve;
5. a Társaság gazdálkodásához kapcsolódó pénzügyi feladatok ellátása közül az alábbiak:

* házi pénztár kezelése, hozzá kapcsolódó jelentések készítése,
* bankkal való kapcsolattartás, banki utalások kezdeményezése az ügyvezető utasítása, valamint a pénzkezelési szabályzat alapján,
* béren kívüli juttatások intézése,
* számlák kiállítása és azok pénzügyi teljesítésének ellenőrzése,
* szerződések pénzügyi teljesítésével, számlázással kapcsolatban egyeztetés és együttműködés a könyvelő és könyvvizsgáló céggel.

1. a hatékony költséggazdálkodás megszervezése a pénzügyi, üzleti tervnek megfelelően;
2. közreműködés az éves üzleti terv kidolgozásában;
3. a társasági vagyon és eszköz védelméhez szükséges elszámoltatási, okmány és bizonylati fegyelem biztosítása;
4. a Társaság leltározási és selejtezési feladatainak koordinálása, ellátása és nyilvántartások készítése, vezetése;
5. szerződések megkötésének pénzügyi előkészítése, a szerződéskötések pénzügyi teljesítésének nyomon követése;
6. a Társaság pénzgazdálkodásának bonyolítása;
7. a Társaság napi folyó pénzügyeinek kezelése;
8. beszerzési terv elkészítése;
9. az információhoz való biztonságos hozzáférés tárgyi és jogosultsági feltételeinek biztosítása, az informatikai és mobil cégekkel való kapcsolattartás.

**III.5.2.8. Menedzserasszisztens**

III.5.2.8.1. A menedzserasszisztensmunkakört betöltő munkavállaló a társaság tevékenységéhez kapcsolódó, feladatok ellátását segíti, a munkakör nem igényel nagyfokú önálló munkavégzést, az ügyvezető-helyettes alá tartozik, közvetlenül az ügyvezető-helyettesnek tartozik beszámolási és jelentéstételi kötelezettséggel. A Társaság projektkezelési, adminisztratív és üzemeltetési területéhez kapcsolódó feladatok ellátását végzi a menedzserasszisztens.

A menedzserasszisztens feladatkörei a következők:

1. postázás;
2. beérkező és kimenő dokumentumok iktatása;
3. kisértékű, irodai, vagy üzemeltetéssel kapcsolatos eszközök beszerzések intézése;
4. kiküldetésekkel kapcsolatos ügyintézés;
5. ügyviteli, ügyirat- és dokumentumkezelési, irattári feladatok Társaságon belüli ellátása;
6. a Társaság leltározási, illetve selejtezési feladataiban való közreműködés, annak intézése;
7. a céges autók üzembiztonságának (szerviz, KGFB, CASCO, tisztántartás) és parkolásának biztosítása;
8. épületkarbantartással kapcsolatos ügyintézés.

**III.5.2.9. Jogász**

III.5.2.9.1. A munkakört betöltő munkavállaló a társaság tevékenységéhez kapcsolódó, feladatok ellátását segíti, a munkakör önálló munkavégzést igényel, az ügyvezető és az ügyvezető-helyettes alá tartozik, munkajogi kérdésekben közvetlenül az ügyvezetőnek, a projektekkel kapcsolatos szakmai kérdésekben az ügyvezető-helyettesnek tartozik beszámolási és jelentéstételi kötelezettséggel.

A jogász munkatárs feladatkörei a következők:

1. jogi tanács-, tájékoztatás adása, beadványok, szerződések és egyéb okiratok szerkesztése, előkészítése együttműködve az ügyvezető - helyettessel és a csoportvezetőkkel, a jogi munka megszervezésében való részvétel;
2. a gazdasági és egyéb döntések, intézkedések, határozatok jogi szempontból történő előkészítése és végrehajtása;
3. a szerződések megkötésének segítése, a szerződésekből származó és egyéb igények érvényesítése, valamint a gazdálkodó szervezetek jogaira és kötelezettségeire kiható egyéb megállapodások előkészítése, jogi szempontból történő vizsgálata;
4. megkötött szerződések nyilvántartása, a teljesített szerződések lezárása, archiválása, a jogi természetű iratok információ-biztonságának megőrzése;
5. a Tulajdonos és a Felügyelőbizottság vonatkozó iratanyagainak biztonságos tárolása, archiválása, nyilvántartása;
6. a Felügyelőbizottság üléseinek előkészítésével és lebonyolításával kapcsolatos feladatok ellátása, folyamatos kapcsolattartás biztosítása;
7. a jogi munka megszervezése, irányítása, a szervezet belső szabályzatainak kidolgozásában való részvétel, a különböző munkaviszonnyal összefüggő ügyekben meghatalmazás alapján a szervezet dolgozói képviseletének ellátása, munkaszerződések és szerződésmódosítások előkészítése, munkaköri leírások készítése, módosítása az ügyvezető, ügyvezető-helyettessel és csoportvezetőkkel együttműködésben;
8. jogszabályok folyamatos változásának nyomon követése;
9. részt vesz a pályázatok közbeszerzési eljárásainak előkészítésében és közbeszerzési dokumentáció a pályázati tájékoztató felületre való feltöltésében; a projektekkel kapcsolatos közbeszerzések intézése;
10. éves közbeszerzési terv és az esetleges módosításainak elkészítése az ügyvezetővel együttműködve;
11. a pályázat benyújtásával és a projekt végrehajtással kapcsolatos kifogáskezelés eljárásban való részvétel;
12. szabálytalansági eljárások ügyintézésében való részvétel;
13. alkalmi munkavállalókkal kapcsolatos feladatok ellátása;
14. kapcsolatot tart a céget képviselő ügyvéddel.

**III.6. Az ügyvezető közvetlen vezetése alatt álló szervezeti egységek és a közvetlen irányítása alá rendelt munkakörök**

**III.6.1. Közvetlen ügyvezető irányítása alatt működő munkakörök, feladatkörök:**

a) pénzügyi munkatárs;

b) jogász munkajogi kérdésekben.

**III.7. Szervezeti egységek**

III.7.1. A TOP, VP, GINOP, EFOP csoport a **projektfejlesztéssel és projektkiválasztással kapcsolatban** az alábbi feladatokat látja el:

1. pályázói kérdések megválaszolása a felhívással kapcsolatban;
2. kitöltő programok kezelése;
3. pályázatok elkészítése (befogadási és benyújtási kritériumoknak való megfelelés biztosítása, hiánypótlás és tisztázó kérdések megválaszolása, a válaszok rendelkezésre állásának megszervezése);
4. előzetes helyszíni szemléken való részvétel;
5. elutasított pályázatok esetén kifogások készítésében való részvétel;
6. külső szervek (elsősorban Irányító Hatóság és / vagy Közreműködő Szervezet) megkeresése állásfoglalás kérése végett a projekt-kiválasztási folyamatokban.

A Csoportok a **projektmegvalósítással kapcsolatban** az alábbi feladatokat látja el:

1. Támogatási szerződések elkészítése (kapcsolattartás, hiánypótlás, dokumentáció összeállítása);
2. szerződésmódosítások, változás-bejelentések elkészítése, kezelése;
3. Projekt Előrehaladási Jelentések kezelése (hiánypótlás, elfogadás/elutasítás);
4. Előlegkérelmek elkészítése módszertani segítség mellett;
5. Pénzügyi elszámolások elkészítése;
6. a projektek sikeres megvalósításának menedzselése keretében:

* folyamatos kapcsolattartás a Kedvezményezettel;
* szakmai konzultáció a Kedvezményezettel (telefonos, személyes, indokolt esetben projekthelyszínen);
* a projekt megvalósítását hátráltató tényezők, elakadások feltárása, továbbvitel elősegítés;
* helyszíni szemléken való részvétel;
* határidő figyelés;

1. a projektek pénzügyi zárásában való részvétel;
2. kapcsolattartás a Közreműködő Szervezettel.

A Csoportok a **projekt utánkövetéssel kapcsolatban** az alábbi feladatokat látja el:

1. szerződésmódosítások, változásbejelentések;
2. utánkövetési jelentések elkészítése;
3. helyszíni szemléken való részvétel.

III.7.2. Informatikai feladatok:

Az informatikai feladatokat külső szakértő cég látja el, mely feladatokat a megkötött megbízási szerződés tartalmaz.

**IV. Munkáltatói és munkavállalói jogok, kötelezettségek**

**IV.1. A Társaság személyi állományára vonatkozó rendelkezések**

IV.1.1. A Társaság személyi állományára vonatkozó rendelkezéseket jelen SZMSZ, a mindenkor hatályos Mt., valamint az annak és a hatályos jogszabályoknak megfelelő belső szabályozás, munkaszerződések és munkaköri leírások tartalmazzák.

IV.1.2. A Társaság munkavállalói felett a munkáltatói jogokat a Társaság ügyvezetője gyakorolja.

**IV.1.2. A munkavégzés helye**

IV.1.2.1. A Társaság munkavállalói munkavégzésének helye a munkáltató székhelye, illetve telephelye.

**IV.1.3. A munkaidő**

IV.1.3.1. A törvényes munkaidő heti 40 óra, napi 8 óra.

IV.1.3.2. A munkaidő kezdete és vége a Társaság egészére vonatkozóan általános munkarend (Mt. 97. § (2) bekezdés) alapul vételével kerül kialakításra. Eseti mérlegelés alapján egyes munkavállalók tekintetében a munkakezdés és befejezés időpontját az ügyvezető munkaszerződésben rögzítetten a fentiektől eltérően is megállapíthatja.

IV.1.3.3. A munkaközi szünet: napi 30 perc, amelyet munkanapokon 11.30 – 13.30 óra között lehet igénybe venni. A munkaközi szünet az Mt. 205. § (2) bekezdés b) pontja alapján nem része a munkaidőnek.

IV.1.3.4. Munkaidőben a munkavállaló köteles a Társaság székhelyén, telephelyén, illetve a munkavégzési helyén munkára képes állapotban megjelenni és munkát végezni.

IV.1.3.5. Ha a munkára képes állapot nem áll fenn, vagy ennek vizsgálatát a munkavállaló alapos indok nélkül megtagadja, őt a munkába állástól, avagy a munkavégzés folytatásától el kell tiltani és az esetről jegyzőkönyvet kell felvenni.

**IV.1.4. Munkavégzés**

IV.1.4.1. A munkavállaló felelős a számára kiadott munkák hiánytalan, szakszerű és határidőre történő teljesítéséért, önellenőrzéséért és a neki felróható mulasztásokért.

IV.1.4.2. A lehető legmagasabb minőségi szint elérése érdekében a szervezet ügyvezetője szankcionálást is alkalmazhat az illetékes csoportvezető(k) kezdeményezésére vagy véleményének kikérése alapján. A szankció formája szóbeli vagy írásbeli figyelmeztetés lehet.

IV.1.4.3. A munkavállaló felelős munkavégzési kötelezettsége kulturált ügyintézés szabályai szerinti teljesítéséért, mindenkor figyelembe véve a Társaság tekintélyének megőrzését.

IV.1.4.4. A munkavállaló felelős a munkavégzéshez személyes használatába adott, leltár szerint átvett vagyontárgyakért.

IV.1.4.5. Amennyiben adott feladat végrehajtása kapcsán a feladatkiadási jogosultsággal rendelkező munkavállalót e jogkörének gyakorlásában korlátozzák, nem vonható felelősségre a tőle elvont hatáskörben végrehajtott feladatokkal kapcsolatosan.

**IV.1.5. Munkából való távollét**

IV.1.5.1. A munkából való bármilyen távollétet a szervezetileg alájuk tartozó munkatársak HBMFÜ Nonprofit Kft. Szervezeti és Működési Szabályzat tekintetében az ügyvezető vagy az adott szervezeti egység vezetésével megbízott munkavállaló (ügyvezető-helyettes, vagy az ügyvezető- helyettes alá rendelt csoportvezető) engedélyezhet.

IV.1.5.2. A munkából való távolmaradást a munkatárs köteles bejelenteni legfeljebb 12 órán belül a szervezetileg feléje rendelt adott szervezeti egység vezetésével megbízott munkavállalónak (ügyvezető-helyettes és közvetlen ügyvezető-helyettes alá rendelt csoportvezető), és a távolmaradás okát igazolni köteles.

**IV.1.6. Rendkívüli munkaidő**

IV.1.6.1. A rendkívüli munkaidő elrendelésére a munkáltatói jogkör gyakorlója írásban jogosult.

**IV.1.7. A munkabér kifizetése**

IV.1.7.1. A külön jogszabályokban meghatározott, a munkabért terhelő levonások után legkésőbb a tárgyhónapot követő hónap ötödik munkanapjáig történik.

IV.1.7.2. A rendkívüli munkaidő elrendelése esetén a munkavállalót rendes munkabérén felül ellenérték illeti meg. Az ellenérték az Mt. vonatkozó rendelkezése alapján állapítható meg.

**IV.1.8. További munkaviszony létesítése**

IV.1.8.1. Ha a munkavállaló a munkaviszony fennállása alatt a Társaság érdekkörébe tartozó tevékenységre további munkaviszonyt, munkavégzésre irányuló egyéb jogviszonyt vagy más jövedelemszerző jogviszonyt létesít, köteles azt a munkáltatójának a jogviszony létrejötte előtt írásban bejelenteni.

IV.1.8.2. A munkáltató a jogviszony létesítését akkor tiltja meg, illetve a munkavállalót a jogviszony megszüntetésére akkor kötelezi, ha a jogviszony fenntartása a munkáltató jogos gazdasági érdekeit veszélyezteti és ellentétes a munkaszerződéssel, vagy jogszabállyal. Munkaszerződés eltérő kikötése hiányában a munkáltató nem tilthatja meg olyan jogviszony létesítését, amelyet tudományos, oktatói, illetve szerzői jogi védelem alá eső tevékenység végzésére jön létre.

**IV.1.9. Szabadság**

IV.1.9.1. A munkavállalót az Mt. által előírt szabadság illeti meg.

IV.1.9.2. Fizetés nélküli szabadságot – indokolt kérelemre – a Társaság ügyvezetője engedélyezhet.

**IV.2. Utasítási jog**

IV.2.1. A Társaság munkavállalói fölötti munkáltatói jogokat a Társaság ügyvezetője gyakorolja, amelyeket részben átruházhatja a jelen SZMSZ-ben meghatározottak szerint az ügyvezető-helyettesre és / vagy csoportvezetőre.

**IV.2.2. Az ügyvezető utasítási jogosultsága**

IV.2.2.1 Az ügyvezető utasítási jogát a Társaság szervezet-felépítési hierarchiájának rendje szerint gyakorolja a szervezetileg közvetlenül alá tartozó munkatársakon keresztül.

IV.2.2.2. Ügyvezetői utasítás formái:

IV.2.2.2.1. A Társaság ügyvezetője a Társaság minden munkavállalójára feladatkiadást, utasítást tehet szóban, írásban, illetve a belső elektronikus levelezési rendszeren és belső szabályozásokon, eljárásrendeken keresztül, amelyről egyidejűleg tájékoztatja a munkavállaló közvetlen felettesét az optimális munkaszervezés érdekében.

IV.2.2.2.2. Az utasítási jogosultság gyakorlásának további fórumai az SZMSZ-ben rögzített megbeszélések, vezetői értekezletek.

IV.2.2.2.3. A Társaság kimenő dokumentumainak jóváhagyása az ügyvezető vagy átadott jogkör esetén az ügyvezető-helyettes, távollétük esetén a helyettesítési rend szerinti helyettes feladata.

**IV.2.3. Az ügyvezető-helyettes utasítási jogosultsága**

IV.2.3.1. Az ügyvezető-helyettes utasítási jogosultságát a Társaság szervezet-felépítési hierarchiájának rendje szerint gyakorolja a szervezetileg közvetlenül alá tartozó munkatársakon, valamint valamennyi munkavállalón, amelyről egyidejűleg tájékoztatja a munkavállaló közvetlen felettesét az optimális munkaszervezés érdekében.

IV.2.3.2. Az utasítási jogosultság gyakorlásának további fóruma a vezetői megbeszélés.

IV.2.3.3. Az ügyvezető-helyettes ezen túlmenően utasítást tehet szóban, írásban, illetve a belső elektronikus levelezési rendszeren keresztül.

**IV.2.4. A csoportvezetők utasítási jogosultsága**

IV.2.4.1. A csoportvezetők utasítási jogosultságukat a Társaság szervezet-felépítési hierarchiájának rendje szerint gyakorolják a szervezetileg közvetlenül alájuk tartozó munkatársakon.

IV.2.4.2. Az utasítási jogosultság gyakorlásának további fóruma a csoportmegbeszélés.

IV.2.4.3. A csoportvezető ezen túlmenően utasítást tehet szóban, írásban, illetve a belső elektronikus levelezési rendszeren keresztül.

**IV.2.5. Jelentési kötelezettség**

IV.2.5.1. A munkavállaló köteles jelenteni a kiadott munkák hiánytalan, szakszerű és határidőre történő teljesítését a szervezetileg közvetlen felettesének.

IV.2.5.2. A munkavállaló köteles a szervezetileg közvetlen felettesének haladéktalanul jelenteni – írásban is –, ennyiben a kiadottaknak megfelelően valamely feladat nem végrehajtható, vagy annak elvégzésére kiadott határidejét nem lehet betartani.

IV.2.5.3. A munkavállaló köteles a szervezetileg közvetlen felettesét írásban tájékoztatni a munkáltató székhelyén kívüli munkavégzéséről.

IV.2.5.4. Az utasítási jogosultsággal rendelkező munkatársak, amennyiben nem tudják érvényesíteni utasítási jogukat, úgy azt kötelesek jelenteni közvetlen felettesüknek.

IV.2.5.5. A Társaság minden munkavállalója köteles a Társaság egészére vonatkozó szabályzatok, eljárásrendek szerinti bármely szabálytalanság észlelését írásban azonnal jelenteni közvetlen felettesének vagy az ügyvezetőnek.

**IV.3. Felelősségi szabályok**

IV.3.1. A felelősségre vonási, illetve kártérítési jogkört a Társaság ügyvezetője felett a Tulajdonosi jogok gyakorlója, a Társaság munkavállalói felett az ügyvezető gyakorolja; amely esetekben az Mt. vonatkozó rendelkezései az irányadók.

IV.3.2. A Társaság tevékenységéért az ügyvezető a felelős.

IV.3.3. A munkavállaló felelős a vagyonvédelem, az üzleti titoktartás érdekében gondoskodni annak megakadályozásáról, hogy illetéktelenek a Társaság helyiségeibe belépjenek, és ott tartózkodjanak. Az irodahelyiségeket távozáskor a munkatársak kötelesek bezárni és a hivatalos iratokat elzárni. A munkavállaló köteles a munkaállomásán rendet tartani, hogy illetéktelenek üzleti információhoz véletlenül se férhessenek hozzá.

IV.3.4. A munkavállaló a munkaviszonyból eredő kötelezettségének vétkes megszegésével okozott kárért a hatályos Mt. rendelkezései szerint tartozik kártérítési felelősséggel.

**IV.4. Összeférhetetlenségi szabályok**

IV.4.1. A Társaság munkavállalóira vonatkozó összeférhetetlenségi szabályokat a hatályos jogszabályok és a belső szabályozás tartalmazzák.

**V. A Társaság gazdasági működésére vonatkozó szabályok**

**V.1. Kötelezettségvállalás, utalványozási jog**

V.1.1. A Társaság nevében kötelezettségvállalásra, illetve utalványozásra kizárólag az ügyvezető jogosult.

V.1.2. Az ügyvezető a Társaság bármely működési területén vállalhat kötelezettséget az Alapító Okiratban foglaltak alapján.

**V.2. Bankszámla feletti rendelkezés**

V.2.1. A bankszámla feletti rendelkezési jogot a Társaság ügyvezetője gyakorolja. A Társaság ügyvezetője által erre írásban felhatalmazott további munkavállaló - a banki aláírás-bejelentő formanyomtatványnak megfelelően – önállóan jogosult a bankszámla feletti rendelkezésre.

**VI. Működési rend**

**VI.1. Általános szabályok**

VI.1.1. A Társaság folyamatos működését a jogszabályok, az Alapító Okirat, az SZMSZ, valamint annak mellékletét képező belső szabályozások, mint ügyvezetői utasítások, eljárásrendek határozzák meg.

**VI.1.2. Általános képviseleti rend**

VI.1.2.1. A Társaság Alapító Okiratának az ügyvezető képviseleti jogosultságára vonatkozó 8. a) pontja szerint az ügyvezető jogosult önállóan teljes jogkörrel a cég képviseletére. A Társaságot a teljes tevékenységére kiterjedően bármely jogi és természetes személy, valamint a bíróságok és hatóságok irányában önállóan kizárólag az ügyvezető képviseli a hatályos jogszabályok szerint.

VI.1.2.2. Az ügyvezető képviseleti jogosultságát az ügyek meghatározott csoportjára nézve a Társaság munkavállalóira átruházhatja az alábbi korlátozásokkal:

a) utalványozás;

b) munkáltatói jogkör gyakorlása (kizárólag szabadságolás);

c) a csoport szakmai hatáskörébe tartozó kérdésekben történő egyeztetések, tárgyalások lefolytatása, adatok összegyűjtése és továbbítása, információ nyújtása.

VI.1.2.3. A fentiek érvényességéhez az ügyvezető által kiadott Átruházási nyilatkozat szükséges.

VI.1.2.4. Az Társaság munkavállalói a Társaság nevében sem nyilatkozattételre, sem kötelezettségvállalásra, sem képviseletre nem jogosultak.

VI.1.2.5. A munkavállalókat üzleti titoktartás kötelezettsége terheli.

**VI.1.3. Aláírással való képviselet, kiadmányozási jog**

VI.1.3.1. A Társaság nevében, egy személyben, önállóan kizárólag az ügyvezető írhat alá.

VI.1.3.2. Az ügyvezető akadályoztatása esetén az ügyvezető aláírási jogosultságát az ügyvezető-helyettes önállóan gyakorolhatja kizárólag adminisztratív, technikai, szakmai esetekben az ügymenet folyamatosságának biztosítása érdekében. Ekkor a kijelölt ügyvezető-helyettes, az ügyvezető előírt vagy előnyomott neve mellett, „h” betű jelölés használatával saját nevében aláírási jogot gyakorolhat.

VI.1.3.3. Az aláírási jogosultság különleges esetei: A kimenő dokumentumok közül a kizárólag technikai-adminisztrációs jellegű dokumentumokat az ügyvezető-helyettes a saját neve alatt írhatja alá. Ezek a technikai-adminisztrációs jellegű (ilyenek például a tájékoztatók, értesítők, meghívók, stb.) kimenő dokumentumok nem tartalmazhatnak kötelezettségvállalást.

**VI.2. Helyettesítési szabályok**

VI.2.1. A helyettesítés elve, hogy a Társaság sose maradjon vezető nélkül, azaz mindig legyen olyan kijelölt helyettesítő személy, aki a folyó ügyek lebonyolítását szervezi. A helyettesítés nem azonos az aláírással való képviselettel.

**VI.2.2. Az ügyvezető helyettesítése**

VI.2.2.1. Az ügyvezetőt távolléte (szabadság, kiküldetés, betegszabadság), illetve akadályoztatása idején a technikai, adminisztratív és szakmai területekre vonatkozó helyettesi joggal az ügyvezető-helyettes helyettesíti.

VI.2.2.2. A helyettes az aláírási jogát a VI.1.2. pont szerint gyakorolja.

VI.2.2.3. Az ügyvezetőt helyettesítő ügyvezető-helyettes hatásköre a helyettesítés időtartama alatt:

1. gyakorolja az ügyvezető utasítási jogát;
2. nem veheti át az ügyvezető munkaviszony létesítését, módosítását, megszüntetését, cégjegyzést, kötelezettségvállalást érintő, valamint szabályzat vagy átruházási nyilatkozat által át nem ruházott munkáltatói jogkörét.

VI.2.2.4. Az ügyvezető és helyettese együttes távolléte esetén az ügyvezető-helyettes elektronikus írásos formában határozza meg az egyes feladatok kapcsán a helyettesítésének rendjét, amely kizárólag az ügyvezető-helyettes hatáskörébe tartozó kérdésekre vonatkozhat.

**VI.3. Szabályozási dokumentumok**

VI.3.1. Az Alapító Okiratban és a jelen SZMSZ-ben nem részletezett tárgyköröket a tulajdonosi jogok gyakorlója vagy az ügyvezető belső szabályozókkal (szabályzat, utasítás, eljárásrend formájában) szabályozhatja. A belső szabályozási dokumentumok elfogadása az ügyvezető hatásköre. A szabályzatokat a munkavállalók számára elektronikusan hozzáférhetővé kell tenni.

VI.3.2. Az ügyvezetői utasítások:

VI.3.2.1. Ügyvezetői Utasítások Összessége tartalmazza a hatályos, belső, a Társaság egészére vonatkozó szabályok felsorolását.

VI.3.2.2. Egyes, sajátos feladatkörökre külön sorszámozás mellett is kiadható utasítás, amely rögzíti az utasítás érvényességi körét, ún. egyedi utasítás címen.

VI.3.2.3. Ügyvezetői Utasításokat az ügyvezető nyomtatott, aláírt és sorszámmal ellátott formában az „Ügyvezetői Utasítások Összességében” teszi közzé.

VI.3.2.4. Ügyvezetői Utasítások Tárának mindenkor a hatályos utasításokat kell tartalmaznia, amelynek egy nyomtatott, aláírt példányban az ügyvezető-helyettesnél a Társaság minden munkavállalója számára betekintésre elérhetőnek kell lennie. A mindenkori HBMFÜ Nonprofit Kft. Szervezeti és Működési Szabályzat hatályos Ügyvezetői Utasítások Tárának elektronikus formában a Társaság minden munkavállalója számára betekintésre elérhetőnek kell lennie.

VI.3.2.5. Új Ügyvezetői Utasítások hatálybalépéséről, korábbiak visszavonásáról, hatályon kívül helyezéséről vagy módosításáról a belső elektronikus levelezési rendszeren keresztül minden munkavállalót értesíteni kell a hatályba lépés előtt kettő nappal.

VI.3.2.6. Az Ügyvezetői Utasítások, eljárásrendek megismerése és alkalmazása valamennyi, a Társaság alkalmazásában álló munkavállaló kötelessége.

**VI.4. Értekezletek, vezetői fórumok**

VI.4.1. A Társaság stratégiai munkájának irányítását és szervezését az ügyvezető az ügyvezető-helyettessel és a csoportvezetőkkel együtt végzi.

VI.4.2. Vezetői értekezlet:

VI.4.2.1. A Társaság vezetése – ügyvezető, ügyvezető-helyettes, csoportvezetők – a soron következő feladatok függvényében eseti rendszerességgel, de legalább havonta egy alkalommal ülésezik, amelyet az ügyvezető hív össze, megszervezéséről az ügyvezető-helyettes gondoskodik. A vezetői értekezleteken eseti jelleggel az érintett témához kapcsolódó munkavállalók is részt vehetnek az ügyvezető szóbeli vagy írásbeli meghívására.

VI.4.2.2. A vezetői megbeszéléseken a vezetők legalább az alábbiakról tájékoztatják egymást:

1. az elmúlt időszak eseményeiről;
2. az adott időszak aktuális stratégiai feladatairól és megosztásáról;
3. az adott időszak munkavállalói távolléteiről;
4. az adott időszak helyettesítési rendjéről.

VI.4.2.3. A vezetői értekezletről e-mailben egy, a feladatokat, lényegi információk összefoglalását tartalmazó emlékeztető kerül kiküldésre az érintetteknek, amelyért az ügyvezető-helyettes a felelős.

VI.4.3.Csoportmegbeszélés:

VI.4.3.1. A csoport megbeszélést a csoportvezető hívja össze és vezeti a hozzá tartozó csoport tagjai számára a soron következő feladatok függvényében eseti rendszerességgel.

VI.4.3.2. A megbeszélésen munkavállalók tájékoztatást adnak az elvégzett feladatokról, és itt kerülnek megbeszélésre a következő időszak fontosabb, kiemelt feladatai, egyéb az csoportot érintő kérdések:

1. az elmúlt időszak eseményei;
2. az aktuális és soron következő feladatok és azok megosztása;
3. vezetői és dolgozói távollétek, helyettesítések.

VI.4.3.3. A csoportmegbeszélésről e-mailben egy, a feladatokat, lényegi információk összefoglalását tartalmazó emlékeztető kerül kiküldésre az érintetteknek, valamint a felettes vezetőnek, amelyért a csoportvezető a felelős.

VI.4.4. Szervezeti értekezlet:

VI.4.4.1. A Társaság egészét érintő értekezlet célja a Társaság munkavállalói közössége részvételének biztosítása a munkavállalók nagyobb csoportját érintő kérdésekben:

1. ezen értekezleten történik a munkavállalók nagyobb csoportját érintő kérdésekben a munkavállalók tájékoztatása, véleményének kikérése, információk cseréje.

VI.4.4.2. Az ügyvezető hívja össze és vezeti, megszervezéséről az ügyvezető-helyettes gondoskodik.

VI.4.4.3. Lehetőség szerint minden, a témában érintett munkatársnak jelen kell lennie.

**VI.5. Bélyegzőhasználat, irat- és dokumentumkezelés, iktatás**

VI.5.1. A Társaságban használatos bélyegzőkről a jogász nyilvántartást köteles vezetni.

VI.5.2. A Társaság napi működését, feladatainak ellátását iktatási-ügykezelési rendszer segíti. Az iktatási-ügykezelési rendszer biztosítja az iratkezelés teljességét, zártságát és naplózását, és a Társaság belső ügymenetének informatikai támogatását. Az iktatási-ügykezelési rendszer használata a Társaság minden, a Társaság székhelyén dolgozó munkavállalója számára kötelező.

VI.5.3. Az irat- és dokumentumkezelés, iktatás és az ügykezelés feladatainak szabályozását a Társaság „*Iratkezelési, iktatási, és irattározási szabályzata*” tartalmazza.

**VI.6. A Társaság közleményeinek közzététele, valamint nyilatkozat tömegtájékoztató, hírközlő szervek részére**

VI.6.1. A Társaság nevében, illetve a Társaságot érintő kérdésekben kizárólag az ügyvezető adhat tájékoztatást.

VI.6.2. A nyilatkozattételről a tulajdonosi jogok gyakorlóját tájékoztatni szükséges.

**VI.7. Információ- és titokvédelem, adatszolgáltatás**

VI.7.1. A Társaság minden munkavállalóját összeférhetetlenségi és titoktartási kötelezettség terheli a tudomására jutott a Társaságot, vagy más munkavállalót érintő adatok tekintetében.

VI.7.2. Az összeférhetetlenségi és titoktartási kötelezettségek megszegése azonnali hatályú felmondásra okot adó körülmény lehet.

VI.7.3. Titoktartási kötelezettség esetei különösen:

VI.7.3.1. Az a munkavállaló, akinek munkaköréből eredően bármilyen módon olyan információ jut birtokába, amely harmadik személy bármilyen érdekét érinti, azt köteles titokban tartani, titkosságát megőrizni és ezért minden tőle elvárhatót megtenni.

VI.7.3.2. Az a munkavállaló, aki munkaköréből eredően a Társaság működéséről, ügyviteléről, gazdálkodásáról, illetve a Társaság feladatkörébe tartozó döntés-előkészítő dokumentumokról bennfentes információt szerzett, köteles azokat titokban tartani, titkosságát megőrizni és ezért minden tőle elvárhatót megtenni, az ilyen információt arra illetékteleneknek nem szolgáltathatja ki.

VI.7.3.3. A munkavállalók munkaszerződésének tartalma, annak pénzügyi vonatkozásai különösen szigorú belső üzleti titoknak minősülnek. Nem tartozik e pont alá a köztulajdonban álló gazdasági társaságok takarékosabb működéséről szóló 2009. évi CXXII. törvény 2. § (1)-(2) bekezdéseiben meghatározott munkavállalók ott felsorolt adatai.

VI.7.4. A titkos dokumentumokkal történő munkavégzés során minden munkavállaló köteles gondoskodni arról, hogy illetéktelen betekintéstől a dokumentumok védve legyenek.

VI.7.5. Üzleti titkot képeznek azok az ismeretek, tények, adatok, információk, üzleti elképzelések, okmányok, műszaki megoldások, amelyek a Társaság rendeltetésszerű működéséhez szükségesek, azok nyilvánosságra kerülése veszélyeztetné a rendeltetésszerű működést, a Társaság gazdasági érdekeit. Üzleti titoknak minősülnek különösen:

a) a fejlesztési koncepciók, programok tervezetei;

b) a Társaság által kezelt pályázatok tartalma;

c) üzletpolitikai tervek, határozatok;

d) személyzeti, munkavállalói iratok és adatok;

e) ellenőrzések és vizsgálatok során felmerült bizalmas jellegű adatok;

f) pénzügyi, számviteli adatok;

g) az ügyvezető által eseti jelleggel üzleti titoknak minősített adatok.

VI.7.6. Az üzleti titok megsértése fegyelmi vétségnek minősül. A Társaság valamennyi tagja köteles a tudomására jutott üzleti titkot mindaddig megőrizni, amíg annak közlésére az ügyvezetőtől engedélyt nem kap.

VI.7.7. Szabályszegés: Amennyiben a munkavállaló nem az SZMSZ-ben, munkaszerződésében, továbbá a Munkatörvénykönyvéről szóló 2012. évi I. törvény szerint jár el és ezzel a munkáltató jogos érdekét sérti, munkaviszonyból fakadó kötelezettségét megszegi, vagy egyébként olyan magatartást tanúsít, mely a munkaviszony fenntartását lehetetlenné teszi, akkor szabályszegést követ el. A szabályszegés – annak súlyától függően,- az alábbi intézkedéseket vonja maga után:

1. szóbeli figyelmeztetés,
2. írásbeli figyelmeztetés,
3. munkáltatói felmondás.

2 írásbeli figyelmeztetés automatikusan munkáltatói felmondást von maga után.

A szabályszegés súlyának megállapítása az ügyvezető határkörébe tartozik.

**VII. Záró rendelkezések**

Jelen Szervezeti és Működési Szabályzat a Tulajdonosi jogok gyakorlójának jóváhagyásával (a ………………… számú Tulajdonosi határozatával) lép hatályba, ezzel egyidejűleg hatályát veszti a Társaság 2011. február 15. napján kelt Szervezeti és Működési Szabályzata (3/2011. (II.15.) TFT határozat).

**Debrecen, 2016. …………………………….**

**VIII. Függelék/ mellékletek**

1. A HBMFÜ Nonprofit Kft. szervezeti ábrája

1. **melléklet:** A HBMFÜ Nonprofit Kft. szervezeti ábrája

SZERVEZETI ÁBRA – EGYSÉGEK ALÁBONTÁSÁVAL

ügyvezető

pénzügyi munkatárs

menedzser-asszisztens

jogász

VP csoport

TOP csoport

GINOP csoport

EFOP csoport

ügyvezető-helyettes

1. ***napirendi pont***

„A hazai decentralizált forrásokra kötött támogatási szerződések lezárása”

**Pajna Zoltán**

Lassan végére érnek a lezárási folyamatnak, most három támogatási szerződés lezárására kerül sor. Kéri a közgyűlés tagjait, tegyék meg hozzászólásaikat. Megállapítja, hogy hozzászólás, javaslat nincs. Javasolja, hogy a határozatokról egyben szavazzon a közgyűlés.

**Szavazásra teszi fel, miszerint a közgyűlés az I-III. határozati javaslatokról egyben dönt, melyet a közgyűlés 23 igen, 0 nem szavazattal, 0 tartózkodás mellett elfogadva a következő határozatot hozza:**

**115/2016. (X. 28.) MÖK határozat**

A közgyűlés az 5. számú, „A hazai decentralizált forrásokra kötött támogatási szerződések lezárása” című előterjesztés I-III. határozati javaslatairól egyben szavaz.

**Végrehajtásért felelős:** Pajna Zoltán, a megyei közgyűlés elnöke

**Határidő:** azonnal

**Szavazásra teszi fel a támogatási szerződések lezárásáról szóló határozati javaslatokat, melyet a közgyűlés 23 igen, 0 nem szavazattal, 0 tartózkodás mellett elfogadva a következő határozatot hozza:**

**116/2016. (X. 28.) MÖK határozat**

A Hajdú-Bihar Megyei Önkormányzat Közgyűlése, mint az Észak-alföldi Regionális Fejlesztési Tanács jogutódja

1. hozzájárul a 2009. évi önkormányzati fejlesztések támogatása területi kötöttség nélkül (CEDE) keretéből támogatott " Ebes, Bocskai utca útépítési munkái 2009" tárgyban Ebes Község Önkormányzatával kötött 0900013/09D számú támogatási szerződés lezárásához, miután a 2016. július 19-én megtartott ellenőrzésen megállapításra került, hogy a támogatási szerződésben vállalt kötelezettségeket a kedvezményezett maradéktalanul teljesítette.
2. A közgyűlés felkéri elnökét, hogy a döntésről a Magyar Államkincstár Hajdú-Bihar Megyei Igazgatóságát tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2016. november 10.

**117/2016. (X. 28.) MÖK határozat**

A Hajdú-Bihar Megyei Önkormányzat Közgyűlése, mint az Észak-alföldi Regionális Fejlesztési Tanács jogutódja

1. hozzájárul a 2009. évi leghátrányosabb helyzetű kistérségek felzárkóztatásának támogatása (LEKI) keretéből támogatott "A Támasz Szociális Alapszolgáltatási Központ szolgáltatásainak színvonalas ellátását biztosító eszközbeszerzés Sáp községben" tárgyban Sáp Község Önkormányzatával kötött 0900051/09L számú támogatási szerződés lezárásához, miután a 2016. július 19-én megtartott ellenőrzésen megállapításra került, hogy a támogatási szerződésben vállalt kötelezettségeket a kedvezményezett maradéktalanul teljesítette.
2. A közgyűlés felkéri elnökét, hogy a döntésről a Magyar Államkincstár Hajdú-Bihar Megyei Igazgatóságát tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2016. november 10.

**118/2016. (X. 28.) MÖK határozat**

A Hajdú-Bihar Megyei Önkormányzat Közgyűlése, mint az Észak-alföldi Regionális Fejlesztési Tanács jogutódja

1. hozzájárul a 2009. évi önkormányzati fejlesztések támogatása területi kötöttség nélkül (CEDE) keretéből támogatott "Polgármesteri Hivatal korszerűsítése" tárgyban Váncsod Község Önkormányzatával kötött 0900031/09D számú támogatási szerződés lezárásához, miután a 2016. június 29-én megtartott ellenőrzésen megállapításra került, hogy a támogatási szerződésben vállalt kötelezettségeket a kedvezményezett maradéktalanul teljesítette.
2. A közgyűlés felkéri elnökét, hogy a döntésről a Magyar Államkincstár Hajdú-Bihar Megyei Igazgatóságát tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2016. november 10.

1. ***napirendi pont***

„A *„*Hajdú-Bihar megyei foglalkoztatási megállapodás, foglalkoztatási-gazdaságfejlesztési együttműködés*”* című projekt konzorciumi megállapodásának módosítása”

**Pajna Zoltán**

A megállapodás módosítására azért van szükség, mert a Kormányhivatalnak lehetősége van100 %-os előleg lehívására. A megyei önkormányzat nem él ezzel a lehetőséggel, mert akkor büntető kamatot kellene fizetni, ha nem használja fel időben. A Kormányhivatalra ez a szankció nem vonatkozik. Kéri a közgyűlés tagjait tegyék meg hozzászólásaikat. Megállapítja, hogy hozzászólás, javaslat nincs.

**Szavazásra teszi fel a konzorciumi megállapodás módosításáról szóló határozati javaslatot, melyet a közgyűlés 23 igen, 0 nem szavazattal, 0 tartózkodás mellett elfogadva a következő határozatot hozza:**

**119/2016. (X. 28.) MÖK határozat**

A Hajdú-Bihar Megyei Önkormányzat Közgyűlése a 1996. évi XXI. törvény 11.§ *bg)* pontja, a Magyarország helyi önkormányzatairól szóló 2011. évi CLXXXIX. törvény 107. §-a, továbbá a Polgári Törvénykönyvről szóló 2013. évi V. törvény 3:109. § (2) és (4) bekezdései alapján, figyelemmel a 78/2016. (VIII. 26.) MÖK határozatra

1./ a közgyűlés felhatalmazza elnökét, a jegyzőt, valamint a Hajdú-Bihar Megyei Fejlesztési Ügynökség NKft. ügyvezetőjét a *„*Hajdú-Bihar megyei foglalkoztatási megállapodás, foglalkoztatási-gazdaságfejlesztési együttműködés*”* TOP-5.1.1.-15-HB1-2016-00001 azonosítószámmal nyilvántartott támogatási szerződés mellékletét képező konzorciumi megállapodás következő tartalmú módosításának aláírására:

* Hajdú-Bihar Megyei Kormányhivatal által igényelt előleg mértékének módosítása,
* Hajdú-Bihar Megyei Kormányhivatal számlaszámának módosítása,
* Hajdú-Bihar Megyei Önkormányzat számlaszámának módosítása.

2./ A közgyűlés felhatalmazza elnökét,a jegyzőt, valamint a Hajdú-Bihar Megyei Fejlesztési Ügynökség NKft. ügyvezetőjét a támogatási szerződés, az annak mellékletét képező adatfeldolgozási megbízási szerződés, konzorciumi együttműködési megállapodás, valamint a kapcsolódó egyéb jognyilatkozatok és dokumentumok vonatkozásában, a Hajdú-Bihar Megyei Kormányhivatal, mint konzorciumi partner döntésén alapuló, a megyei önkormányzat döntését – sem tulajdonosként, sem fenntartóként - nem igénylő, valamint az adminisztratív jellegű módosítások aláírására az 1./ pontban meghatározott projekt végrehajtása során.

**Végrehajtásért felelős:** Pajna Zoltán, a megyei közgyűlés elnöke

Dr. Dobi Csaba, jegyző

Korbeák György, ügyvezető

**Határidő:** 2016. november 15.

***Különfélék***

**Pajna Zoltán**

Felkéri Szendiné dr. Orvos Erzsébet igazgató asszonyt, hogy tartsa meg a megye kronológiája sorozat keretében az októberi eseményekről szóló előadását.

**Szendiné dr. Orvos Erzsébet**

„Hajdú-Bihar megye kronológiája” Október

1604. október 15-én: Bocskai István és a hajdúk győztes csatát vívtak Álmosd és Diószeg között a Habsburg császári csapatok ellen. Hazánk több mint ezer éves történelmében négy szabadságharc is előfordult, ám ezek közül csak egyetlen egy végződött magyar szempontból sikerrel, mégpedig a Bocskai István vezette, 1604 és 1606 közötti szabadságküzdelem. Legfontosabb eredményei, hogy biztosította a magyar rendi jogokat, Erdély részleges függetlenségét és a vallásszabadságot. Bocskai a hajdúk zömét közösségi kiváltságokkal, katonáskodási kötelezettséggel a hajdúvárosokban telepítette le.

1823. szept. 6. és okt. 6. között gróf Széchenyi István ezredével Derecskén tartózkodott. A hadgyakorlatokat becsületesen elvégezte. Simonyi Óbester meg is ígérte neki, hogy hamarosan őrnagy lesz. Bár a levéltári forrásokban nincs nyoma, ő viszont naplójában megörökített egy itteni tűzvészt, illetve megmentett az akasztófától egy közlegényt, aki féltékenységből megölte kedvesét. Kiderítette ugyanis, hogy a Törvénykönyv úgy is értelmezhető, hogy a kétségbeesésben elkövetett gyilkosságért nem jár halálbüntetés. Egyszer őrnagyát helyettesítette egy ítélet-végrehajtáson, ahol meglepve tapasztalta, hogy egy ember 100 vesszőcsapást kényelmesen elviselt."

1870. október 4.-én született Hajdúnánáson Móricz Pál író. Regényeiben, novelláiban, többnyire a hajdúsági emberek életét ábrázolta. Móricz Pált életében nem ismerték íróként Nánáson, pedig elsősorban hajdúközségének múltját örökítette meg. *„…írásaimban átmentem a szebb jövendőnek a hajdani igaz, erős hajdút, meg a magyar fajta többi érdemesebbjét is - ezzel betöltöm, elvégzem, amire küldettem"-*írta egyik levelében.

1892. október 23.-án alakult a Bagaméri Önkéntes Tűzoltóegylet. E többszöri átalakuláson keresztül ment testület a község legrégebbi egyesülete! Immár 124 éves.

1918. október 23-án IV. Károly király és Zita királyné Debrecenbe érkezett. A királyi pár jelenlétében került sor a Klinika átadására, a Tudományegyetem felavatására.

1925. október 26-án Hajdúszoboszló környékén földgáz tört fel hévízzel együtt a kút próbafúrásakor több, mint 1000 méter mélyről. A fúrást Pávai Vajna geológus vezette. Az akkor feltörő termálvíz teremtette meg a hajdúszoboszlói gyógyfürdőnek, „a reumások Mekkájának” az alapjait. Kezdetben a földgáz kitermelése sok műszaki problémával járt. A legnagyobb földgázkitörés 1961-ben egy héten át tartott. A hatalmas lánggal lobogó fáklya még éjjel is nappali világosságot árasztott, látni lehetett még Debrecenből is. Ma már csak a Kráter-tó jelzi örök mementóként, hogy mire képes a Föld elszabadult energiája.

1944. október 15-én a vasárnapi szüreten Bagamérban a pajtákban addig jókedvűen iddogáló, barátkozó német katonák Horthy Miklós kormányzó rádiószózatát hallva egyszerre nagyon is barátságtalanokká váltak. 17-én hajnalban az utolsó német katona is elhagyta a falut. Másnap a szovjet előőrs-csapatok a bihari községek többségét elfoglalták, a hónap végére a hajdúsági településeket is.

1950. október 15-én Hajdú-Bihar megyében kultúrotthont avattak kilenc községben. A Politikai Bizottság a Szovjetunió klubhálózatának mintájára tervszerűen építette ki a klubhálózatot megyénkben. Révai József szavaival élve, a kultúrotthonoknak a *„kocsma és a templom helyett a falu kulturális és társadalmi életének központjaivá kell válniok”.*

1956. október 23-án Debrecenben kitör a forradalom. Délelőtt a Kossuth Egyetem előtti téren a diákok nagygyűlést tartottak. Ezután a megyei pártbizottság elé vonultak. Délután a belvárosban kb. 30.000 főnyi tömeg tüntetett. Este a kivezényelt karhatalmi alakulatok rálőttek a tüntetőkre.

1974. október 1-jén avatták fel a Balmazújvárosi Semsey Andor Múzeumot. 17-én nyílt a berettyóújfalui Bihari Múzeum is, mely 2014-ben elnyerte „Az év múzeuma” címet. 6 évvel később, szintén októberben nyitotta meg kapuit a püspökladányi Karacs Ferenc Múzeum a Nagy-Sárrét történetét bemutató állandó kiállítással.

1991. október 24-én Debrecenben, a Technika Házában újjáalakult a megye műemlékeinek jövőjéért felelős albizottság. A megye műemlékei között figyelemre méltó a tépei református templom, melyet a 17. században építettek.

Tépe igen régi település. Múltjáról már az 1200-as évekből is maradtak fenn írásos dokumentumok. Büszke hajdúkiváltságaira. Az erre vonatkozó oklevelek egy része megtalálhatók a Levéltárban. Elhozta eredetben, illetve hiteles másolatban Apafi Mihály és Rákóczi György oltalomlevelét (1679, 1703). Érdekességük, hogy a szokásoktól eltérően mindkettő magyar nyelvű. Tépe nevezetessége a Dalárda. Mindig egyházi énekkar volt, de szívesen énekeltek magyar népdalokat, hazafias énekeket is. Egyensapkájuk, a Bocskai sapka volt, melyet árvalányhajjal díszítettek. Megtalálta az iratok között a Dalárda alapszabályát 1901-ből, akkor „Tépei Dalegyletnek hívták. Ezeken kívül még két érdekes dokumentum látható az asztalon, melyeket a közgyűlés után meg lehet tekinteni.

**Pajna Zoltán**

Felkéri Balogh András polgármestert, tartsa meg előadását.

**Balogh András**

Nagy érdeklődéssel hallgatta az igazgató asszony által elmondottakat, mivel nagyon hasznos információkat tudhatott meg a településéről. Tépe település lakosai száma 1100 fő. Elsőként néhány régi fotó alapján mutatja meg, hogy milyen volt régen az élet Tépén. (Belvíz elleni védekezés, házaknál temetés, lovas kocsik, régi cséplőgép, mangalicák, tűzoltó egyesület, Aranykalász Tsz, amelyben hagyománya volt a kézimunka termelésnek. Kárpótlás után az első cölöpök leverése.) A település temploma 700 főt fogad be, sajnos a mai fiatalok nem járnak templomba, alkalmanként csupán 40-50 lakos vesz részt a miséken. A településen található a kastély, amelyben jelenleg 80 fő beteget gondoznak. Kiemeli, hogy az intézmény az önkormányzat tulajdonában van és erre alapozták a közmunkaprogram egy részét. Az iskolában 98 gyerek tanul, az óvodában 43 gyerek van és ez nagyon kevés. Keresik a megoldást, de sajnos még nem találták meg, hogyan tudnák az elvándorlást megakadályozni. Több rendezvényt is szerveznek évente, hagyománnyá vált programjaik egyre népszerűbbek nem csak a lakosság, hanem a távolabb lévő települések körében is, ilyen a Hurka-kolbász Fesztivál, a Falunap, a Tépei elszármazottak napja, a Lovas és Fogathajtó nap. Több fejlesztést is végeztek a településen, az épületeken napelemeket helyeztek el, így az energiát azzal termelik meg. Több kamerát is felszereltek a településen, de a közbiztonság egyébként is jónak mondható. Az önkormányzati épületeket bio kazánnal fűtik 2013 óta. Tornatermet, könyvtárat építettek. A közmunkaprogram keretében felújítottak egy régi parasztházat, amelyben egy lekvárüzemet működtetnek és jövő évtől már ezt is a szociális szövetkezet fogja működtetni. Közmunka keretében 54 főt foglalkoztatnak, a nők hímzéssel és szőnyegszövéssel foglalkoznak, míg a férfiak régi parasztházat újítottak fel, de aszfaltozást, járdaépítést, betonelemek készítését is végzik. Az önkormányzatnak csak 0,5 ha földje van, ezért belterületi udvarokat vásároltak meg vagy bérlik azokat és azokon fóliasátrakban zöldségeket termesztenek, melyeket az intézményeikben használnak fel, illetve a lakosság részére árusítják, a felesleget pedig piacon adják el. A fóliák alatt főként uborkát, paradicsomot, paprikát termesztenek, csepegtetési öntözést alakítottak ki, de az egyháztól bérelt területen szántóföldi növényeket termesztenek. Vásároltak egy traktort is, ez nagyon nagy segítségükre van a munkákban. Működik egy száraztészta üzemük és a sertés hizlalda mellett egy vágópontot is üzemeltetnek. Mindezeket pályázati források igénybe vételével sikerült megvalósítaniuk. Nagy sikere van a fából készült pavilonjaiknak, melyeket két asztalos mester iránymutatása mellett szintén közmunkában készítenek. Ezeket a pavilonokat láthatták Debrecen főterén, illetve a Békás-tónál is, de már távolabbi települések részére is bérbe adták.

Most pedig szeretné a jelenlévők részére megmutatni az 1820-ban épült Nagypréposti kastélyt, majd ezt követően a vágópontot és a feldolgozó üzemet.

**Pajna Zoltán**

Megköszöni az előadást, tájékoztatja a közgyűlést, hogy a közgyűlés következő munkaülésére várhatóan 2016. december 9-én (péntek) kerül sor. Megköszöni az ülésen való részvételt, az ülést 13. 03-kor bezárja.

**Készült: Debrecen, 2016. november 9.**

|  |  |
| --- | --- |
| **Dr. Dobi Csaba**  **jegyző** | **Pajna Zoltán**  **a megyei közgyűlés elnöke** |